				|

		52011PC0398

			Proposta għal REGOLAMENT TAL-KUNSILL li jistabbilixxi l-qafas finanzjarju multiannwali għas-snin 2014-2020 /* KUMM/2011/0398 finali - 2011/0177 (APP) */

			   	MEMORANDUM TA’ SPJEGAZZJONI

1.
IL-KUNTEST TAL-PROPOSTA
1.1.
Il-bażi tat-Trattat

L-Artikolu 312 tat-Trattat dwar
il-Funzjonament tal-Unjoni Ewropea (minn hawn ‘il quddiem imsejjaħ
it-Trattat) jistipula li Regolament tal-Kunsill adottat unanimament għandu
jistabbilixxi qafas finanzjarju multiannwali. Huwa għandu jistabbilixxi
l-ammonti tal-limiti massimi annwali tal-approprjazzjonijiet għal impenji
skont il-kategorija tal-infiq u tal-limitu massimu annwali ta' approprjazzjonijiet
għall-pagamenti u għandu jistabbilixxi kwalunkwe dispożizzjoni
oħra meħtieġa għat-tħaddim tajjeb tal-proċedura
annwali tal-baġit.
L-ewwel qafas finanzjarju multiannwali
flimkien mad-dispożizzjonijiet dwar il-koperazzjoni interistituzzjonali u
d-dixxiplina baġitarja ġie adottat aktar minn għoxrin sena ilu[1].
Dan il-qafas finanzjarju u dawk ta' warajh ippermettew titjib u ffaċilitar
konsiderevoli tal-proċedura baġitarja annwali u l-koperazzjoni bejn
l-istituzzjonijiet u, fl-istess waqt, żiedu d-dixxiplina baġitarja.
Billi naqqax il-qafas finanzjarju multiannwali
fil-liġi primarja tal-Unjoni, it-Trattat irrikonoxxa l-importanza
tiegħu bħala pedament tal-arkitettura baġitarja tal-Unjoni
Ewropea.
Il-qafas finanzjarju multiannwali kurrenti
għas-snin 2007-2013 ġie miftiehem bejn l-istituzzjonijiet f’Mejju
tal-2006 u kien stabbilit fil-Ftehim Interistituzzjonali dwar id-dixxiplina
baġitarja u l-ġestjoni finanzjarja tajba[2]
(minn hawn 'il quddiem imsejjaħ l-IIA kurrenti)
Sabiex timplimenta d-dispożizzjonijiet
tat-Trattat il-ġdid, il-Kummissjoni ppreżentat,
fit-3 ta' Marzu 2010, proposta għal Regolament tal-Kunsill
li jistabbilixxi qafas finanzjarju multiannwali għall-2007-2013 u
għal Ftehim Interistituzzjonali Ġdid dwar il-koperazzjoni fi
kwistjonijiet baġitarji[3] (minn hawn 'il quddiem
imsejħa l-proposti ta' Marzu 2010). Dawn iż-żewġ
proposti, ladarba jiġu adottati, se jieħdu post l-IIA kurrenti u
jagħmlu d-dispożizzjonijiet dwar il-qafas finanzjarju 2007-2013 u
dwar il-koperazzjoni tal-istituzzjonijiet fil-proċedura baġitarja
konformi mat-Trattat. Sadittant, id-dispożizzjonijiet tal-IIA kurrenti li
ma tilfux il-validità tagħhom minħabba t-Trattat għadhom validi.
Il-memorandum ta' spjegazzjoni preżenti
jittratta l-elementi l-ġodda meta mqabbla mal-proposti ta'
Marzu 2010, kemm għall-proposta għal Regolament li jistabbilixxi
qafas finanzjarju multiannwali għas-snin 2014-2020 (minn hawn 'il quddiem
ir-Regolament tal-MFF) kif ukoll il-Ftehim Interistituzzjonali dwar
il-koperazzjoni fi kwistjonijiet baġitarji u ġestjoni finanzjarja
tajba (minn hawn 'il quddiem l-abbozz tal-IIA). Il-ġustifikazzjoni
għat-tibdil li jirriżulta mid-dħul fis-seħħ
tat-Trattat ġiet ipprovduta fil-memorandum ta' spjegazzjoni tal-proposta
għar-Regolament li jistabbilixxi l-qafas finanzjarju multiannwali
għall-2007 sal-2013 tat-3 ta' Marzu 2010 u ma
għandhiex għalfejn tiġi ripetuta hawn.

1.2.
Dispożizzjonijiet ġodda proposti
għall-qafas finanzjarju tal-2014-2020
1.2.1.
Linji gwida politiċi ewlenin

Il-proposta għar-Regolament tal-MFF
akkumpanjata mill-abbozz tal-IIA tirrappreżenta t-traspożizzjoni legali
tal-Komunikazzjoni tal-Kummissjoni dwar “Baġit għall-Ewropa 2020”
adottata [fit-2] ta' Ġunju 2011[4].
Hija se tiġi kkumplimentata minn proposta li temenda l-proposta
tal-Kummissjoni għal Regolament dwar ir-regoli finanzjarji applikabbli
għall-baġit annwali tal-Unjoni sabiex tintroduċi xi
dispożizzjonijiet ġodda li huma parti mill-pakkett ta' proposti
għall-qafas finanzjarju 2014-2020.
Il-Komunikazzjoni tippreżenta
l-arkitettura u l-elementi prinċipali tal-proposta preżenti –
pereżempju t-tul ta' żmien, l-istruttura li tirrifletti
l-Istrateġija Ewropa 2020, il-ħtieġa għal aktar
flessibbiltà, u l-ammonti previsti għall-qafas finanzjarju nnifsu.

1.2.2.
Flessibbiltà

Filwaqt li huwa mmirat sabiex jiżgura
d-dixxiplina baġitarja, il-qafas finanzjarju jrid, fl-istess waqt,
jipprovdi għal livelli adegwati ta' flessibbiltà sabiex ikun jista' jkun
hemm allokazzjoni effettiva tar-riżorsi u rispons rapidu tal-Unjoni
għal ċirkostanzi mhux previsti.
Numru ta' parametri, bħat-tul tal-perjodu
kopert mill-qafas finanzjarju, in-numru u t-tfassil tal-intestaturi tal-infiq,
is-sehem tal-infiq tal-UE preallokat lill-Istati Membri u lir-reġjuni jew
predeterminat minn 'ammonti ta' referenza' f'leġiżlazzjoni
kodeċiża, il-marġini disponibbli f'kull intestatura tal-infiq, u
l-marġini li jibqa' bejn il-limiti massimi tal-qafas finanzjarju u
l-limitu massimu tar-riżorsi proprji, l-impatt fuq il-grad
tal-flessibbiltà jew ir-riġidità ta' qafas finanzjarju. Waqt li kienet qed
telabora l-proposti tagħha għall-qafas finanzjarju li jmiss,
il-Kummissjoni qieset dawn l-elementi.
Madankollu, l-esperjenza riċenti turi li
l-isfidi li jirriżultaw minn żviluppi mhux previsti
b'riperkussjonijiet globali laħqu kwalità ġdida. Sa mill-bidu nett
tal-qafas finanzjarju kurrenti, id-dispożizzjonijiet kollha disponibbli
tal-flessibbiltà kellhom jiġu mobilizzati, inkluż numru ta'
reviżjonijiet tal-qafas innifsu. L-Unjoni se tkun dejjem aktar esposta
għall-effetti tal-globalizzazzjoni tal-ekonomija u s-soċjetà,
għat-tibdil fil-klima, id-dipendenza fil-qasam tal-enerġija,
il-pressjoni migratorja u sfidi globali oħra, li l-biċċa l-kbira
minnhom huma f'oqsma li għalihom it-Trattat ta' Lisbona żied
ir-responsabbiltà u r-rwol tal-Unjoni.
Li jinstab il-bilanċ ġust bejn, minn
naħa waħda, id-dixxiplina baġitarja stretta u l-prevedibbiltà
tal-infiq u, min-naħa l-oħra, il-flessibbiltà meħtieġa
sabiex l-Unjoni tkun tista' tirrispondi għal sfidi mhux previsti, dejjem
se jkun eżerċizzju politiku diffiċli. Fuq il-bażi
tal-valutazzjoni tagħha dwar il-funzjonament tal-IIA kurrenti[5]
u riflessjonijiet oħra li saru fil-kuntest tar-Reviżjoni
tal-Baġit[6], il-Kummissjoni
tipproponi titjib limitat iżda mmirat għal dispożizzjonijiet
eżistenti tal-flessibbiltà:
1.
L-ewwel nett, l-użu wiesa' u regolari li sar
mill-Istrument tal-Flessibbiltà u r-Riżerva ta' Għajnuna ta'
Emerġenza (EAR) matul il-qafas finanzjarju kurrenti ta prova
tal-ħtieġa tagħhom. Fl-istess waqt, l-esperjenza partikolarment
bil-ġestjoni tal-Azzjoni Esterna matul l-aħħar ftit snin uriet
li l-UE kellha tagħmel użu mhux effiċjenti minn strumenti
differenti (bħar-Riżerva tal-Għajnuna ta' Emerġenza,
l-Istrument għall-Istabbilità, marġini mhux allokati, u l-Istrument
tal-Flessibbiltà) sabiex tindirizza żviluppi internazzjonali u sfidi
ġodda.
Għaldaqstant, żieda fl-ammonti massimi
disponibbli kull sena hija proposta kemm għall-Istrument tal-Flessibbiltà
kif ukoll għall-EAR. Minbarra dan, il-possibilità li jintużaw
porzjonijiet mhux użati mill-ammonti massimi annwali fis-snin finanzjarji
sussegwenti hija estiża sas-sena n + 3 għall-Istrument
tal-Flessibbiltà u introdotta mill-ġdid, sas-sena n+1,
għar-Riżerva tal-Ġħajnuna ta' Emerġenza (din
tal-aħħar suġġett li ssir dispożizzjoni għal dan
fir-Regolament Finanzjarju). L-ambitu tar-Riżerva tal-Għajnuna ta'
Emerġenza huwa mwessa' sabiex ikopri wkoll sitwazzjonijiet ta' pressjoni
partikolari li jirriżultaw minn flussi migratorji fuq il-fruntieri esterni
tal-Unjoni.
Dan għandu jippermetti wkoll
liż-żewġ strumenti sabiex jikkontribwixxu aktar għal
rispons aktar rapidu tal-Unjoni għal sitwazzjonijiet mhux mistennija ta'
skala limitata.
2.
It-tieni nett, filwaqt li l-Fond tas-Solidarjetà
tal-Unjoni Ewropea u l-Fond Ewropew ta' Aġġustament
għall-Globalizzazzjoni (EGF) ippruvaw l-utilità tagħhom, qatt ma
ntuża l-ammont annwali massimu previst għall-EGF taħt il-qafas
finanzjarju kurrenti (EUR 500 miljun). Tnaqqis żgħir
fl-ammont disponibbli għal EUR 429 miljun huwa propost flimkien
ma' simplifikazzjoni tal-proċeduri għall-finanzjament u r-rilaxx
tal-għajnuna u twessigħ tal-ambitu tal-Fond sabiex jgħin ukoll fil-mitigazzjoni
tal-effetti tal-globalizzazzjoni li jaffettwaw il-bdiewa.
3.
It-tielet, il-possibilità li jkun hemm differenza
mill-ammonti indikattivi fil-programmi kodeċiżi hija proposta li
tiżdied minn 5 % għal 10 % sabiex tiżdied
il-flessibbiltà fi ħdan l-intestaturi.
4.
Ir-raba', il-Kummissjoni se tagħmel proposta
għall-introduzzjoni ta' dispożizzjoni ġdida fir-Regolament
Finanzjarju bil-għan li tiżdied il-flessibbiltà għal
proġetti ffinanzjati taħt il-Faċilità tal-Infrastruttura li
għadha kif ġiet stabbilita.
Minħabba n-natura tagħhom, dawk
il-proġetti tal-infrastruttura f'ħafna każijiet se jitolbu
proċeduri kumplessi għall-kuntratti. Taħt dawk
iċ-ċirkostanzi, dewmien anki limitat jista' jwassal għal telf
ta' approprjazzjonijiet għall-impenji annwali u jimmina l-vijabbiltà ta'
dawk il-proġetti u b'hekk id-determinazzjoni politika tal-Unjoni sabiex
timmodernizza n-netwerks u l-infrastruttura tagħha tat-trasport,
l-enerġija u t-telekomunikazzjonijiet. Sabiex jevita dan, ir-Regolament
Finanzjarju għandu jippermetti riport awtomatiku għas-sena
finananzjarja ta' wara ta' approprjazzjonijiet għall-impenji mhux
użati fi tmiem ta' sena finanzjarja għal proġetti ffinanzjati
taħt il-Faċilità tal-Infrastruttura.
5.
Il-ħames, fid-dawl tal-vulnerabbiltà
tas-settur agrikolu għal kriżijiet maġġuri, Riżerva
Speċjali ġdida għall-kriżijiet fis-settur agrikolu hija
proposta b'ammont annwali ta' 500 miljun li għandha tiġi
mmobilizzata lil hinn mil-limiti massimi tal-qafas finanzjarju.
Il-proċedura għall-mobilizzazzjoni ta' din ir-Riżerva
tikkorrispondi għal dik għar-Riżerva għal Għajnuna ta'
Emerġenza. Regoli dettaljati għall-eliġibbiltà
għall-assistenza minn din ir-Riżerva se jiġu stabbiliti fl-att
legali speċifiku tagħhom.
6.
Fl-aħħar nett, reviżjoni tal-qafas
finanzjarju se tkompli tkun meħtieġa sabiex jiġu
ffaċċjati ċirkostanzi mhux previsti b'impatt finanzjarju kbir.
Sabiex ikun possibbli livell ta' flessibbiltà simili meta mqabbel mal-IIA
kurrenti, huwa propost 'Marġini ta' Kontinġenza' li jista' jiġi
mmobilizzat lil hinn mil-limiti massimi tal-qafas finanzjarju fi ħdan
il-limiti ta' 0,03% tal-ING tal-UE permezz tal-istess proċedura kif
stabbilit taħt il-Punt 22 tal-IIA kurrenti.
Id-dispożizzjonijiet dwar il-flessibbiltà
proposti għar-Regolament tal-MFF u l-abbozz tal-IIA isegwu l-approċċ
tal-proposti ta' Marzu 2010: l-Artikolu 2 tar-Regolament jipprovdi
għall-possibbiltà li jiġu mmobilizzati l-ammonti tal-istrumenti
speċjali barra mill-qafas finanzjarju lil hinn mil-limiti massimi
stabbiliti mill-qafas finanzjarju. Id-dispożizzjonijiet dwar l-istrumenti
nfushom, l-ammonti tagħhom u l-proċeduri tal-mobilizzazzjoni
tagħhom huma inklużi fl-IIA. B'dan il-mod, il-koerenza
tal-proċeduri u r-rwoli taż-żewġ fergħat tal-awtorità
tal-baġit huma żgurati (ara l-Punti 10 sa 15 tal-Abbozz tal-IIA).

1.2.3.
Dispożizzjonijiet speċifiċi dwar
il-garanziji

Jekk il-ħlas lura ta' self garantit
ipprovdut skont il-Faċilità tal-Bilanċ tal-Pagamenti
("BoP") jew skont il-Mekkaniżmu Ewropew
għall-Istabbilizzazzjoni Finanzjarja ("EFSM") ikollu jiġi
kopert mill-baġit tal-Unjoni, ir-Regolament Nru 1150/2000 jipprevedi
l-possibilità li jissejħu riżorsi proprji addizzjonali sabiex
jiġi rrispettat l-obbligu legali tal-baġit tal-Unjoni. Din
l-operazzjoni ta' flus likwidi jkollha tiġi segwita b'operazzjoni
baġitarja – jiġifieri l-introduzzjoni ta' baġit ta' emenda. Kull
baġit ta' emenda għandu jikkonforma mal-limiti massimi tal-MFF.
Fid-dawl tal-ammonti involuti (is-self garantit tal-EFSM u l-BoP), dan
kważi ċertament jitlob reviżjoni tal-MFF.
Huwa improbabbli ħafna li qatt isseħħ
din is-sitwazzjoni iżda sabiex tiġi evitata kull diffikultà
potenzjali, huwa propost li fir-Regolament tal-MFF tiġi inkluża
dispożizzjoni li teskludi din in-nefqa potenzjali mill-qafas finanzjarju
(jiġifieri jekk ikun meħtieġ, l-ammonti jiġu mmobilizzati
lil hinn mil-limiti massimi tal-qafas finanzjarju).
Il-limitu massimu relevanti li
jirrestrinġi l-kapaċità tal-Unjoni sabiex tiggarantixxi s-self
mill-baġit tal-Unjoni huwa l-limitu massimu tar-riżorsi proprji u
mhux il-limitu massimu tal-MFF. Li tintalab reviżjoni tal-MFF fil-każ
ta' attivazzjoni ta' din il-garanzija jidher li jmur kontra l-intenzjonijiet
tal-leġiżlatur.

1.2.4.
Kontribuzzjoni għall-finanzjament ta'
proġetti fuq skala kbira

Il-karatteristiċi ta' programmi kbar ta'
żvilupp teknoloġiku bbażati fuq proġetti tal-infrastruttura
fuq skala kbira, b'mod partikolari l-programmi Ewropej tan-navigazzjoni
bis-satellita EGNOS u Galileo, jitolbu dispożizzjonijiet
speċifiċi mmirati sabiex jiġu 'iżolati' l-ammonti li
jikkorrispondu mal-kontribuzzjoni mill-baġit tal-Unjoni. Fid-dawl
tal-esperjenza bil-qafas finanzjarju tal-2007-2013, dawn
id-dispożizzjonijiet il-ġodda huma meħtieġa sabiex
jiġi ssalvagwardjat l-iżvilupp ordnat tal-infiq tal-Unjoni u sabiex
il-proċedura baġitarja annwali tiffunzjona mingħajr diffikultajiet.

L-atti leġiżlattivi li jirrigwardaw
il-programmi msemmija hawn fuq għandhom jikkonformaw
mad-dispożizzjonijiet finanzjarji stabbiliti f'dan ir-Regolament.

2.
L-ELEMENTI LEGALI TAL-PROPOSTA
2.1.
Ir-Regolament tal-Qafas Finanzjarju Multiannwali

Artikolu 1
Il-formulazzjoni tal-Artikolu 1
jispeċifika t-tul tal-qafas finanzjarju u jirreferi għall-Anness li
fih it-tabella tal-qafas finanzjarju.
Artikolu 2 – Konformità mal-limitu
massimu tal-MFF
L-ewwel paragrafu tal-Artikolu 2
jistabbilixxi obbligu għall-istituzzjonijiet biex jirrispettaw il-limiti
waqt il-proċedura baġitarja f’konformità mad-dispożizzjonijiet
tat-Trattat.
It-tieni paragrafu jintroduċi
l-possibbiltà li jinqabżu l-limiti massimi, jekk ikun meħtieġ,
meta jkunu mmobilizzati l-istrumenti li mhumiex inklużi fil-qafas
finanzjarju. Ir-Riżerva tal-Għajnuna ta' Emerġenza, il-Fond
tas-Solidarjetà, l-Istrument tal-Flessibbiltà, il-Fond Ewropew
tal-Aġġustament għall-Globalizzazzjoni u r-Riżerva li
għadha kif inħolqot għall-kriżijiet fis-settur agrikolu u
l-Marġini ta' Kontinġenza huma definiti fil-Punti 10 sa 15 tal-abbozz
tal-IIA. Huma mhumiex inklużi fil-qafas finanzjarju u jiżguraw li
jkun ipprovdut finanzjament f’ċirkostanzi speċifiċi li
jaqbeż il-limiti massimu tal-qafas finanzjarju, jekk ikun hemm bżonn.
Huma jżidu l-flessibbiltà tal-qafas finanzjarju u huma mmobilizzati b’mod
konġunt miż-żewġ fergħat tal-awtorità tal-baġit.
Sabiex jinżamm il-livell kurrenti ta’ flessibbiltà u r-rwoli
tal-istituzzjonijiet fil-mobilizzazzjoni ta’ dawn l-istrumenti, id-dispożizzjonijiet
li jirregolawhom huma inklużi fl-abbozz tal-IIA.
It-tielet paragrafu jeskludi l-proċedura
tal-mobilizzazzjoni tal-garanziji mill-baġit tal-Unjoni għas-self
ipprovdut taħt il-Faċilità tal-Bilanċ tal-Pagamenti u
l-Mekkaniżmu Ewropew tal-Istabbilizzazzjoni Finanzjarja mill-obbligu li
tirrispetta l-limiti massimi tal-qafas finanzjarju u għalhekk
mill-ħtieġa ta' reviżjoni tal-MFF. Il-limitu massimu relevanti
li jeħtieġ li jiġi rrispettat huwa l-limitu massimu
tar-riżorsi proprji.
Artikolu 3
– Rispett għal-limitu massimu tar-riżorsi proprji
Hija proposta bidla għal dan l-Artikolu
meta mqabbel mal-proposta ta' Marzu 2010 – referenza espliċita
għall-fatt li l-użu li jsir mill-istrumenti li jistgħu jiġu
mobilizzati minn barra l-qafas finanzjarju u l-garanziji tas-self koperti
mill-baġit tal-Unjoni skont ir-Regolament (KE) Nru 332/2002
jew ir-Regolament (UE) Nru 407/2010 wkoll jenħtieġ li
jirrispetta l-limitu massimu tar-riżorsi proprji.
Artikolu 4 – Aġġustament
tekniku tal-qafas finanzjarju
Il-qafas finanzjarju huwa ppreżentat fi
prezzijiet tal-2011. Il-proċedura għall-aġġustament tekniku
tiegħu qed tinżamm, flimkien mad-deflatur ta' 2%. Huwa introdott
element ġdid fil-paragrafu 1(c) – il-preżentazzjoni tal-ammont
assolut tal-Marġini ta' kontinġenza fil-livell ta' 0,03% tal-ING
tal-UE kif definit fil-Punt 15 tal-abbozz tal-IIA.
Artikolu 5 – Aġġustament
tal-pakketti tal-politika tal-koeżjoni
Il-formulazzjoni ta' dan l-Artikolu
tirriproduċi t-test tal-Punt 17 tal-IIA kurrenti u l-Artikolu 5
tal-proposta ta' Marzu 2010. Il-bidliet introdotti jirriflettu l-iskeda
tal-qafas finanzjarju tal-2014-2020 u l-bidla fl-istruttura tal-qafas
finanzjarju.
Artikolu 6
– Aġġustamenti relatati mal-implimentazzjoni
Il-formulazzjoni ta' dan l-Artikolu, li
jistabbilixxi regoli għall-aġġustamenti relatati
mal-implimentazzjoni, jikkorrispondi mal-Punt 18 tal-IIA kurrenti. Ma huma
proposti l-ebda tibdiliet meta mqabbla mal-proposta ta' Marzu 2010.
Artikolu 7 – Aġġustament
tal-Fondi Strutturali, il-Fond ta' Koeżjoni, il-Fond tal-Iżvilupp
Rurali u l-Fond Ewropew tas-Sajd
Dan l-Artikolu jirriproduċi t-test ta'
Punt 48 tal-IIA kurrenti. It-tħejjija tal-bażijiet legali u
mbagħad id-dokumenti tal-ipprogrammar normalment tieħu fit-tul u
għalhekk tista' tiġi prevista adozzjoni tard tat-testi legali jew
programmi.
Artikolu 8 – Aġġustamenti
relatati mad-defiċit eċċessiv tal-gvern
Il-formulazzjoni ta’ dan l-Artikolu, li
jistabbilixxi r-regoli għall-aġġustamenti marbuta ma’
defiċit eċċessiv tal-gvern, jirriproduċi t-test ta’
Punt 20 tal-IIA kurrenti u ma nbidilx meta mqabbel mal-proposta ta'
Marzu 2010.
Artikolu 9 – Reviżjoni tal-qafas
finanzjarju
Il-formulazzjoni ta' dan l-Artikolu
jikkorrispondi mal-Punti 21 sa 23 tal-IIA kurrenti u l-Artikolu 8
tal-proposta ta' Marzu 2010. Ġew introdotti xi ftit tibdiliet: 1.
ir-regola ġenerali dwar iż-żmien meta ssir il-proposta
għar-reviżjoni, kif inkluża fl-Artikolu 8(2) tal-proposta
ta' Marzu 2010, tneħħiet billi ma kenitx tikkorrispondi
mal-prattika kurrenti fid-dawl tal-ħtieġa li jiġu
ffaċċjati ċirkostanzi mhux previsti meta dawn iseħħu;
2. il-possibiltà li l-qafas finanzjarju jiġi adattat
b'maġġoranza kwalifikata kif propost fl-Art. 8(3)
f'Marzu 2010 ġiet irtirata (fid-dawl tat-twessigħ propost
tal-istrumenti tal-flessibiltà, inkluża l-introduzzjoni tal-Marġini
ta' Kontinġenza); u 3. ġie introdott paragrafu 5 ġdid li
jispeċifika liema mill-aġġustamenti għall-qafas finanzjarju
stipulati f'Artikoli oħra għandhom ukoll jitqiesu bħala
reviżjoni tal-qafas finanzjarju.
Artikolu 10 - L-aġġustament
tal-qafas finanzjarju fil-każ ta’ reviżjoni tat-Trattat
Il-formulazzjoni ta’ dan l-Artikolu, li
jistabbilixxi r-regoli għall-aġġustamenti fil-każ ta’
reviżjoni tat-Trattat, jirriproduċi t-test ta’ Punt 4 tal-IIA
kurrenti u jikorrispondi mal-Artikolu 9 tal-proposta ta' Marzu 2010.
Artikolu 11 – Aġġustament
tal-qafas finanzarju f'każ ta' tkabbir
Il-formulazzjoni ta' dan l-Artikolu
jirriproduċi t-test tal-Punt 29 tal-IIA kurrenti u l-Artikolu 11
tal-proposta ta' Marzu 2010.
Huwa introdott paragrafu ġdid b'referenza
partikolari għal soluzzjoni komprensiva possibbli għall-problema ta'
Ċipru matul il-perjodu kopert mill-qafas finanzjarju.
Artikolu 12 – Koperazzjoni
interistituzzjonali fil-proċedura baġitarja
Id-dispożizzjonijiet ta' dan l-Artikolu
jikkorrispondu mal-proposta ta' Marzu 2010. Ir-regoli ġenerali
tal-koperazzjoni fil-proċedura baġitarja huma inklużi
fir-Regolament tal-MFF, filwaqt li l-abbozz tal-IIA u l-Anness tiegħu
fihom dispożizzjonijiet aktar dettaljati.
Artikolu 13 – Finanzjament
tal-Politika Estera u tas-Sigurtà Komuni (PESK)
Id-dispożizzjoni tal-proposta ta'
Marzu 2010 hija miżmuma bl-eċċezzjoni tal-istabbiliment
tal-ammont minimu għall-PESK.
Artikolu 14 – Kontribuzzjoni
għall-finanzjament ta' proġetti fuq skala kbira
Huma meħtieġa dispożizzjonijiet
speċifiċi għal programmi kbar ta' żvilupp teknoloġiku
bbażati fuq proġetti tal-infrastruttura fuq skala kbira,
partikolarment il-programmi Ewropej tan-navigazzjoni bis-satellita EGNOS u
Galileo. Dawn id-dispożizzjonijiet huma meħtieġa minħabba
l-karatteristiċi speċifiċi ta' dawk il-proġetti,
jiġifieri tul li fil-biċċa l-kbira jeċċedi l-qafas
finanzjarju multiannwali, riskji marbuta mal-proġett li jistgħu
jipproduċu eċċessi sostanzjali fl-ispejjeż,
parteċipazzjoni limitata jew nuqqas ta' parteċipazzjoni mill-kapital
privat, u abilità modesta jew nuqqas ta' abilità li jiġi
ġġenerat dħul minn sfruttament kummerċjali fuq perjodu ta'
żmien qasir jew ta' tul medju.
Għaldaqstant, id-dispożizzjoni
proposta tipprevedi 'iżolament' tal-ammont disponibbli
għall-programmi Ewropej tan-navigazzjoni bis-satellita EGNOS u Galileo
taħt il-qafas finanzjarju 2014-2020.
Artikolu 15 – Valutazzjoni ta' nofs
it-terminu tal-implimentazzjoni tal-qafas finanzjarju
Hija inkluża dispożizzjoni
ġdida li tistabbilixxi ż-żmien għal valutazzjoni ta' nofs
it-terminu tal-funzjonament tal-qafas finanzjarju. Dispożizzjoni simili
ġiet inkluża fl-IIA kurrenti (il-Punt 7 u
d-Dikjarazzjoni Nru 1).
Artikolu 16 – Tranżizzjoni lejn
il-qafas finanzjarju li jmiss
Dan l-Artikolu jistabbilixxi l-obbligu
għall-Kummissjoni li tippreżenta qafas finanzjarju ġdid qabel
l-1 ta' Jannar 2018, jiġifieri tliet snin qabel it-tmiem
tal-qafas finanzjarju.
It-tieni paragrafu jfakkar fir-regoli
fil-każ li ma jintlaħaqx qbil dwar qafas finanzjarju sa tmiem
il-qafas finanzjarju kopert mir-Regolament.
Artikolu 17
L-Artikolu finali tar-regolament MFF jiffissa
d-data tad-dħul fis-seħħ tar-Regolament. L-IIA għandu
jidħol fis-seħħ fl-istess jum billi ż-żewġ testi
legali jikkumplimentaw lil xulxin.

2.2.
Il-Ftehim Interistituzzjonali dwar il-koperazzjoni
fi kwistjonijiet baġitarji u dwar il-ġestjoni finanzjarja tajba

Introduzzjoni – Punti 1 sa 6
tal-abbozz tal-IIA
Il-parti introduttorja tal-abbozz tal-IIA
tintroduċi r-referenza tat-Trattat (Art. 295), in-natura vinkolanti
ta' dan il-ftehim, il-koerenza tiegħu ma' atti legali oħra marbuta
mal-qafas finanzjarju multiannwali u l-proċedura baġitarja,
tiddeskrivi l-istruttura tal-Ftehim, u tistipula d-data tad-dħul
tiegħu fis-seħħ (l-istess data bħar-Regolament tal-MFF).
Hija tirriproduċi l-formulazzjoni
tal-Punti 1 sa 6 tal-proposta ta' Marzu 2010.
Parti I -
dispożizzjonijiet marbuta mal-qafas finanzjarju u strumenti speċjali
li mhumiex inklużi fil-qafas finanzjarju
A. Dispożizzjonijiet marbuta mal-qafas
finanzjarju
Il-Punt 7 jipprovdi għar-regoli dwar
il-preżentazzjoni tal- informazzjoni dwar operazzjonijiet li mhumiex
inklużi fil-baġit (jiġifieri l-Fond Ewropew
għall-Iżvilupp) u dwar l-iżvilupp ta’ kategoriji ta’
riżorsi proprji. Il-prattika li tiġi pprovduta din l-informazzjoni se
tinżamm l-istess iżda qed ikun propost li tiġi ppreżentata
mhux aktar mal-aġġustament tekniku tal-qafas finanzjarju iżda
mad-dokumenti li jakkumpanjaw l-abbozz tal-baġit fejn loġikament hu
aktar postha. Iż-żmien tal-preżentazzjoni jibqa' prattikament
l-istess (it-tmiem ta' April/il-bidu ta' Mejju). Din il-bidla diġà
ġiet inkluża fil-proposta ta' Marzu 2010.
Il-Punt 8 tal-IIA il-ġdid jirrigwarda
l-marġini taħt il-limiti massimi. Ir-Regolament tal-MFF jistabbilixxi
l-limiti għall-intestaturi kollha li għandhom jiġu rrispettati
waqt kull proċedura baġitarja annwali kif mitlub mit-Trattat.
Madankollu, għandha tiġi ppriservata l-prattika li wieħed
jiżgura kemm jista’ jkun marġini suffiċjenti taħt il-limiti
massimi. Dan jikkostitwixxi element tal-koperazzjoni interistituzzjonali u
r-rieda tajba min-naħa tal-istituzzjonjiet fil-proċedura
baġitarja u bħala tali postu hu fl-IIA. Id-dispożizzjoni qed
tinżamm mingħajr tibdil għall-prattika kurrenti u wkoll meta
mqabbla mal-proposta ta' Marzu 2010.
Il-Punt 9 jipprovdi għal
aġġornament tal-previżjoni għal approprjazzjonijiet
għall-ħlasijiet wara l-2020 fir-raba' sena tal-qafas finanzjarju,
skont il-prattika kurrenti u l-proposta ta' Marzu 2010.
B. Dispożizzjonijiet relatati
mal-istrumenti speċjali li mhumiex inklużi fil-qafas finanzjarju
L-istrumenti eżistenti li mhumiex
inklużi fil-qafas finanzjarju (ir-Riżerva dwar l-Għajnuna ta’
Emerġenza, il-Fond ta’ Solidarjetà, l-istrument ta’ Flessibbiltà u l-Fond
Ewropew ta’ Aġġustament għall-Globalizzazzjoni) inżammu
fl-IIA. Ir-Regolament tal-MFF jinkludi fl-Artikolu 2 il-possibbiltà li dawn
jiġu mmobilizzati, jekk ikun meħtieġ, 'il fuq mil-limiti massimi
stabbiliti mill-qafas finanzjarju. Dan il-qsim tad-dispożizzjonijiet bejn
iż-żewġ atti jikkorrispondi mal-loġika ppreżentata
fil-proposti ta' Marzu 2010.
It-tibdiliet imqabbla mal-proposta ta'
Marzu 2010 jikkonsistu f'żieda fl-ammonti għall-Istrument
tal-Flessibbiltà u r-Riżerva għal Għajnuna ta' Emerġenza,
tnaqqis tal-ammont tal-Fond Ewropew tal-Aġġustament għall-Globalizzazzjoni,
l-introduzzjoni, suġġett għal dispożizzjoni li għandha
tiġi introdotta fir-Regolament Finanzjarju, tal-possibilità li
jintużaw porzjonijiet mhux użati tal-ammonti annwali disponibbli
taħt l-EAR sas-sena n+1 u t-twessigħ tal-ambitu tiegħu sabiex
ikopri wkoll sitwazzjonijiet ta' pressjoni partikolari li tirriżulta minn
flussi migratorji fuq il-fruntieri esterni tal-Unjoni, il-prolongament ta' dik
il-possibilità għall-Istrument tal-flessibbiltà mis-sena n+2
għas-sena n+3, kif ukoll it-tħassir tad-dispożizzjonijiet li
jillimitaw l-ammonti annwali disponibbli taħt il-Fond Ewropew ta'
Aġġustament għall-Globalizzazzjoni (EGF) għad-disponibbiltà
tal-ammonti mhux minfuqa u diżimpenjati mis-sentejn preċedenti u
t-twessigħ tal-ambitu tiegħu sabiex jgħin fil-mitigazzjoni
tal-effetti tal-globalizzazzjoni li jaffettwaw il-bdiewa. L-ammonti kollha huma
espressi fi prezzijiet tal-2011 sabiex ikunu koerenti mal-preżentazzjoni
globali tal-qafas finanzjarju. Il-proċeduri tal-mobilizzazzjoni huma
ssimplifikati meta mqabbla mal-prattika kurrenti.
Hija proposta riżerva ġdida
għal kriżijiet kbar fis-settur agrikolu. Regoli dettaljati
għall-eliġibbiltà tal-għajnuna minn din ir-Riżerva se
jiġu stabbiliti f'bażi legali speċifika. L-IIA jiddefinixxi
l-ammont u r-regoli għall-mobilizzazzjoni tagħha.
Huwa propost strument ġdid barra
mill-qafas finanzjarju – il-'Marġini ta' Kontinġenza'.
Il-formulazzjoni tikkorrispondi, fis-sustanza, mad-dispożizzjonijiet
adottati mill-Kunsill fil-pożizzjoni tiegħu tat-18 ta' Jannar 2011
dwar il-proposti ta' Marzu 2010. Madankollu, il-qsim
tad-dispożizzjonijiet fuq il-Marġini tal-Kontinġenza
jikkorrispondi mal-loġika tal-proposti ta' Marzu 2010 –
jiġifieri ż-żamma fl-IIA tad-dispożizzjonijiet kollha
relatati mal-istrumenti speċjali barra mill-qafas finanzjarju.
Parti II
- titjib tal-koperazzjoni interistituzzjonali fil-proċedura
baġitarja.
A. Il-proċedura tal- kollaborazzjoni
interistituzzjonali
Id-dispożizzjonijiet dwar il-koperazzjoni
interistituzzjonali fil-proċedura baġitarja ġew emendati b'mod sinifikanti
meta mqabbla mar-regoli kurrenti sabiex jikkonformaw mal-proċedura
baġitarja l-ġdida introdotta mit-Trattat. Id-dispożizzjonijiet
kollha huma inklużi fl-Anness tal-IIA kif propost f'Marzu 2010.
Id-dispożizzjonijiet inklużi
fl-anness jikkorrispondu mal-proposta ta' Marzu 2010 iżda jinkorporaw
it-tibdiliet miftiehma ladarba minn dak iż-żmien 'l hawn
fid-Dikjarazzjonijiet tal-istituzzjonijiet.
B. Inkorporazzjoni
tad-dispożizzjonijiet finanzjarji f'atti leġiżlattivi
Id-dispożizzjonijiet tal-IIA kurrenti u
b'hekk ukoll tal-proposta ta' Marzu 2010 huma miżmuma. Il-possibilità
li wieħed jitbiegħed mill-ammonti inklużi fl-atti
leġiżlattivi hija miżjuda minn 5% għal 10% sabiex
tiżdied il-flessibbiltà fi ħdan l-intestaturi. Din
id-dispożizzjoni ma tapplikax għal ammont preallokat lill-Istati
Membri għat-tul kollu tal-qafas finanzjarju u issa għall-proġett
fuq skala kbira definit fl-Artikolu 13 tar-Regolament tal-MFF.
C. Infiq rigward ftehimiet dwar is-sajd
Qed jiġi propost li jiġu allinjati
d-dispożizzjonijiet tal-IIA il-ġdid dwar in-nefqa relatata
mal-ftehimiet dwar is-sajd mar-regoli baġitarji l-ġodda. It-tibdil
propost fil-formulazzjoni jirrifletti dawk il-partijiet tat-test eżistenti
li għadhom relevanti u jirrigwarda purament il-koperazzjoni tajba u li l-istituzzjonijiet
jinżammu infurmati bl-iżviluppi. Id-dispożizzjonijiet
jikkorrispondu mal-proposta ta' Marzu 2010, u l-ebda tibdil ma tqies
bħala neċessarju.
D. Il-finanzjament tal-Politika Estera u
ta’ Sigurtà Komuni
Id-dispożizzjonijiet jikkorrispondu mal-proposta
ta' Marzu 2010, u l-ebda tibdil ma tqies bħala neċessarju.
E. Involviment tal-istituzzjonijiet
fil-ġestjoni tal-Fond Ewropew għall-Iżvilupp
Sabiex jittejjeb l-iskrutinju parlamentari
tal-Fond Ewropew għall-Iżvilupp (EDF) u dan jinġieb iqreb lejn
ir-regoli tal-Koperazzjoni għall-Iżvilupp iffinanzjata
mill-baġit tal-Unjoni, huwa propost li tiġi introdotta
dispożizzjoni ġdida dwar id-djalogu mal-Parlament Ewropew dwar
id-dokumenti tal-ipprogrammar li għandhom jiġu ffinanzjati mill-EDF.
F. Il-koperazzjoni tal-istituzzjonijiet
fil-proċedura baġitarja dwar in-nefqa amministrattiva
Hija introdotta dispożizzjoni ġdida
mmirata sabiex jiġi żgurat li l-istituzzjonijiet jiftiehmu kull sena
fi stadju bikri tal-proċedura baġitarja (iż-żmien huwa
introdott fl-Anness) dwar il-qsim tal-infiq amministrattiv; il-varjazzjoni
annwali fil-livell tal-infiq amministrattiv għal kull istituzzjoni
għandu wkoll jirrifletti l-impatt baġitarju possibbli minn tibdiliet
għad-dispożizzjonijiet tar-regolamenti tal-persunal u l-impatt
tat-tnaqqis progressiv tal-livelli tal-persunal b'5% bejn l-2013 u l-2018
fl-istituzzjonijiet, il-korpi u l-aġenziji kollha.
Parti III - Tmexxija finanzjarja tajba
tal-fondi tal-UE
Din il-parti tirriproduċi t-test
tal-proposta ta' Marzu 2010 dwar l-Ipprogrammar finanzjarju (bi ftit
aġġustamenti sabiex it-test jitqarreb lejn il-prattika kurrenti), u
dwar l-Aġenziji u l-Iskejjel Ewropej (b'addizzjoni li ssegwi l-istess
regoli għat-twaqqif ta' xi Aġenzija ġdida għall-modifika
tal-att legali relevanti jew il-modifika tal-inkarigi ta' xi aġenzija u
speċifikazzjoni dwar id-dettalji tal-valutazzjoni tal-impatt li
għandha ssir mill-Kummissjoni qabel ma tippreżenta l-proposta
għat-twaqqif ta' Aġenzija ġdida jew Skola Ewropea ġdida).
It-taqsima dwar Strumenti Finanzjarji
Ġodda jew Innovattivi ma għadhiex neċessarja billi r-Regolament
Finanzjarju se jinkludi Titolu ġdid iddedikat għal kollox
għall-istrumenti finanzjarji u b'regoli dettaljati għar-rappurtar
dwar dawk l-istrumenti.
2011/0177 (APP)
Proposta għal
REGOLAMENT TAL-KUNSILL
li jistabbilixxi l-qafas finanzjarju
multiannwali għas-snin 2014-2020
IL-KUNSILL TAL-UNJONI EWROPEA,
Wara li kkunsidra t-Trattat dwar
il-funzjonament tal-Unjoni Ewropea, u b'mod partikolari l-Artikolu 312
tiegħu, flimkien mat-Trattat li jistabbilixxi l-Komunità Ewropea
għall-Enerġija Atomika, u b'mod partikolari l-Artikolu 106a
tiegħu,
Wara li kkunsidra l-proposta mill-Kummissjoni
Ewropea[7],
Wara li kkunsidra l-kunsens tal-Parlament
Ewropew[8],
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Filwaqt li jaġixxi skont
il-proċedura leġiżlattiva speċjali,
Billi:
(1)
Il-limiti massimi annwali tal-approprjazzjonijiet
għall-impenji skont il-kategorija tan-nefqa u l-limiti massimi annwali
dwar l-approprjazzjonijiet għall-ħlasijiet stabbiliti minn dan
ir-Regolament għandhom jirrispettaw il-limiti massimi stabbiliti
għall-impenji u r-riżorsi proprji fid-[Deċiżjoni
tal-Kunsill XXXX/XX/UE, Euratom].
(2)
Meta titqies il-ħtieġa ta' livell adegwat
ta' prevedibbiltà għat-tħejjija u l-implimentazzjoni ta' investimenti
fuq perjodu ta' tul medju, it-tul tal-qafas finanzjarju għandu jiġi
stabbilit għal seba' snin li jibdew mill-1 ta' Jannar 2014,
b'valutazzjoni tal-implimentazzjoni tal-qafas finanzjarju f'nofs dan
il-perjodu. Ir-riżultati ta' din il-valutazzjoni għandhom jitqiesu
matul l-aħħar tliet snin tal-ħajja tal-qafas finanzjarju.
(3)
Strumenti speċjali, ir-Riżerva
għall-Għajnuna ta’ Emerġenza, il-Fond tas-Solidarjetà tal-Unjoni
Ewropea, l-Istrument tal-Flessibbiltà, il-Fond Ewropew ta’ Aġġustament
għall-Globalizzazzjoni, ir-Riżerva għall-kriżijiet
fis-settur agrikolu u l-Marġini ta' Kontinġenza huma
meħtieġa biex jippermettu lill-Unjoni tirreaġixxi għal
ċirkostanzi speċifiċi mhux previsti jew biex jippermettu
l-finanzjament ta’ infiq identifikat b’mod ċar li ma setax jiġi
ffinanzjat fi ħdan il-limiti massimi disponibbli għal intestatura
waħda jew aktar kif stabbilit fil-qafas finanzjarju. Għalhekk hu neċessarju li
jkun hemm provvediment għal possibbiltà li jiddaħħlu
fil-baġit approprjazzjonijiet għall-impenji 'l fuq mil-limiti massimi
stabbiliti fil-qafas finanzjarju fejn hu meħtieġ li jintużaw
strumenti speċjali.
(4)
Jekk ikun meħtieġ li jiġu
mmobilizzati l-garanziji baġitarji tal-Unjoni għas-self ipprovdut
taħt il-Faċilità tal-Bilanċ tal-Pagamenti u l-Mekkaniżmu
Ewropew tal-Istabbilizzazzjoni Finanzjarja stabbilit fir-Regolament
tal-Kunsill (KE) Nru 332/2002 tat-18 ta' Frar 2002 li
jistabbilixxi faċilità li tipprovdi assistenza finanzjarja għal
perjodu ta' tul medju għall-bilanċi tal-pagamenti tal-Istati Membri[9]
u fir-Regolament tal-Kunsill (UE) Nru 407/2010
tal-11 ta' Mejju 2010 li jistabbilixxi mekkaniżmu Ewropew
tal-istabbilizzazzjoni finanzjarja[10], l-ammont
neċessarju għandu jiġi mmobilizzat 'il fuq mil-limitu massimu
tal-approprjazzjonijiet għall-impenji u għall-ħlasijiet
tal-qafas finanzjarju filwaqt li jiġi rrispettat il-limitu massimu
tar-riżorsi proprji.
(5)
Il-qafas finanzjarju għandu jiġi
stabbilit bil-prezzijiet tal-2011. Ir-regoli għall-aġġustamenti
tekniċi tal-qafas finanzjarju biex jiġu kkalkulati mill-ġdid
il-limiti massimi u l-marġini disponibbli għandhom jiġu
stabbiliti wkoll.
(6)
Il-qafas finanzjarju ma għandux iqis
il-partiti tal-baġit iffinanzjati mid-dħul assenjat fit-tifsira
tar-Regolament (UE) Nru [xxx/201x] tal-Parlament Ewropew u
tal-Kunsill ta' […] dwar ir-regoli finanzjarji applikabbli
għall-baġit annwali tal-Unjoni[11].
(7)
Għandhom jiġu stabbiliti regoli għal
sitwazzjonijiet oħra li jistgħu jitolbu aġġustament
tal-qafas finanzjarju. Dawn l-aġġustamenti jistgħu jkunu
relatati mal-implimentazzjoni tal-baġit, defiċit eċċessiv
tal-gvern, reviżjoni tat-Trattati, tkabbir jew adozzjoni tard ta' regoli
ġodda li jirrigwardaw ċerti oqsma ta' politika.
(8)
Il-pakketti nazzjonali għall-Koeżjoni
għat-tkabbir u l-impjiegi huma stabbiliti fuq il-bażi tal-previżjoni
għall-Prodott Domestiku Gross (minn hawn 'il quddiem il-"PDG")
tar-rebbiegħa 2011. Fid-dawl tal-inċertezzi fit-tbassir u l-impatt
għall-Istati Membri b'limitu massimu, għandha ssir valutazzjoni
f'nofs it-terminu sabiex tqabbel il-PDG imbassar u dak reali u l-impatt
tiegħu fuq il-pakketti. Fil-każ li l-PDG għall-2014-2016
jitbiegħed b'aktar minn +/- 5% mill-previżjoni użata fl-2011,
il-pakketti għall-2018-2020 għall-Istati Membri kkonċernati jkun
jenħtieġ li jiġu aġġustati. Huwa meħtieġ li
jiġu stipulati r-regoli għal dan l-aġġustament.
(9)
Jista' jkun meħtieġ li l-qafas
finanzjarju jiġi revedut fil-każ ta' ċirkostanzi mhux previsti
li ma jistgħux jiġu trattati fi ħdan il-limiti massimi
stabbiliti tal-qafas finanzjarju. Għalhekk, huwa neċessarju li jkun
hemm dispożizzjoni għal reviżjoni tal-qafas finanzjarju
f'każijiet bħal dawn.
(10)
Hu meħtieġ li jkun hemm provvedimenti
għal regoli ġenerali dwar koperazzjoni interistituzzjonali
fil-proċedura baġitarja.
(11)
Sabiex il-proċedura baġitarja tkun tista'
timxi mingħajr skossi, hu meħtieġ li jiġu stipulati
r-regoli bażiċi għall-ibbaġittjar tan-nefqa
għall-Politika Estera u ta’ Sigurtà Komuni u ammont globali
għall-perjodu kopert mill-qafas finanzjarju.
(12)
Arranġamenti ddettaljati dwar koperazzjoni
interistituzzjonali fil-proċedura baġitarja u dwar l-ibbaġittjar
tan-nefqa għall-Politika Estera u ta’ Sigurtà Komuni huma stipulati
fil-Ftehim Interistituzzjonali ta’ […] 201x bejn il-Parlament Ewropew,
il-Kunsill u l-Kummissjoni dwar il-ġestjoni finanzjarja tajba u l-koperazzjoni
fi kwistjonijiet baġitarji[12].
(13)
Huma meħtieġa wkoll regoli
speċifiċi sabiex wieħed jittratta l-proġetti l-kbar
tal-infrastruttura li l-ħajja tagħhom testendi sostanzjalment lil
hinn mill-perjodu stabbilit għall-qafas finanzjarju. Huwa neċessarju
li jiġu stabbiliti ammonti massimi għall-kontribuzzjonijiet
mill-baġit tal-Unjoni għal dawk il-proġetti. Dawk it-talbiet ma
għandhom ikollhom l-ebda impatt fuq proġetti oħra ffinanzjati
mill-baġit tal-Unjoni.
(14)
Il-Kummissjoni għandha tippreżenta
proposta għal qafas finanzjarju multiannwali ġdid qabel
l-1 ta' Jannar 2018 biex tagħmilha possibbli
għall-istituzzjonijiet li jadottawh kmieni biżżejjed qabel jibda
l-qafas finanzjarju li jmiss. Il-qafas finanzjarju stabbilit f’dan
ir-Regolament għandu jibqa’ japplika jekk il-qafas finanzjarju l-ġdid
ma jiġix adottat qabel it-tmiem tat-terminu tal-qafas finanzjarju
stabbilit f'dan ir-Regolament,
ADOTTA DAN IR-REGOLAMENT:
Artikolu 1
Il-Qafas
Finanzjarju Multiannwali
Il-qafas finanzjarju multiannwali
għall-perjodu 2014-2020 (minn issa ’l quddiem imsejjaħ il-qafas
finanzjarju) hu stabbilit fl-Anness.
Artikolu 2
Il-Konformità
mal-limiti massimi tal-qafas finanzjarju
1.
Il-Parlament Ewropew, il-Kunsill u l-Kummissjoni
għandhom jikkonformaw mal-limiti massimi tan-nefqa annwali, stabbiliti
fil-qafas finanzjarju, waqt kull proċedura baġitarja u meta
jimplimentaw il-baġit għas-sena kkonċernata.
2.
L-approprjazzjonijiet għall-impenji
jistgħu jiddaħħlu fil-baġit lil hinn mil-limiti massimi
tal-intestaturi relevanti stabbiliti fil-qafas finanzjarju fejn huwa
neċessarju li jintużaw ir-riżorsi mir-Riżerva
tal-Għajnuna ta' Emerġenza, il-Fond tas-Solidarjetà tal-Unjoni
Ewropea, l-Istrument tal-Flessibbiltà, il-Fond Ewropew
tal-Aġġustament għall-Globalizzazzjoni, ir-Riżerva
għall-kriżijiet fis-settur agrikolu u l-Marġini ta'
Kontinġenza f'konformità mar-Regolament
tal-Kunsill (KE) Nru 2012/2002[13], ir-Regolament (KE) Nru 1927/2006 tal-Parlament Ewropew u tal-Kunsill[14], ir-Regolament Nru xxxx/201x tal-Parlament Ewropew u
tal-Kunsill[15] u l-Ftehim Interistituzzjonali ta' […] 201x dwar il-koperazzjoni fi
kwistjonijiet baġitarji u l-ġestjoni finanzjarja tajba (minn hawn 'il
quddiem il-Ftehim Interistituzzjonali).
3.
Fejn ikun meħtieġ li tiġi
mmobilizzata garanzija għal self koperta mill-baġit tal-Unjoni skont
ir-Regolament (KE) Nru 332/2002 jew
ir-Regolament (UE) Nru 407/2010, din għandha tkun lil hinn
mil-limiti massimi stabbiliti fil-qafas finananzjarju.
Artikolu 3
Ir-Rispett
tal-limitu massimu tar-riżorsi proprji
1.           Għal kull waħda
mis-snin koperti mill-qafas finanzjarju, l-approprjazzjonijiet totali
għall-ħlasijiet meħtieġa, wara li jsir
l-aġġustament annwali u wara li jitqiesu aġġustamenti jew
reviżjonijiet oħra, kif ukoll l-applikazzjoni tal-paragrafi 2 u
3 tal-Artikolu 2, ma għandhomx ikunu tali li jipproduċu rata ta'
ġbir tar-riżorsi proprji li taqbeż il-limitu tar-riżorsi
proprji stabbilit skont id- [Deċiżjoni XXXX/XX/UE, Euratom].
2.           Fejn ikun meħtieġ,
il-limiti stabbiliti fil-qafas finanzjarju għandhom jitbaxxew sabiex
tiġi żgurata konformità mal-limiti massimi tar-riżorsi proprji
stabbiliti skont id-[Deċiżjoni XXXX/XX/UE, Euratom].
Artikolu 4
Aġġustamenti tekniċi
1.           Kull sena, il-Kummissjoni, li
għandha taġixxi qabel il-proċedura baġitarja għas-sena
n+1, għandha tagħmel l-aġġustamenti tekniċi li
ġejjin għall-qafas finanzjarju:
(a)     rivalutazzjoni, skont il-prezzijiet
tas-sena n+1, tal-limiti massimi u tal-figuri ġenerali
għall-approprjazzjonijiet għall-impenji kif ukoll
għall-approprjazzjonijiet għall-ħlasijiet;
(b)     kalkolu tal-marġini disponibbli
taħt il-limitu massimu tar-riżorsi proprji stabbilit skont
id-[Deċiżjoni XXXX/XX/UE, Euratom];
(c)     kalkolu tal-ammont assolut
tal-Marġini ta' Kontinġenza stipulat fil-Punt 15 tal-Ftehim
Interistituzzjonali.
2.           Il-Kummissjoni għandha
twettaq dawn l-aġġustamenti tekniċi msemmija
fil-paragrafu 1 fuq il-bażi ta’ deflatur fiss ta’ 2% kull sena.
3.           Il-Kummissjoni għandha
tikkomunika lill-Parlament Ewropew u lill-Kunsill ir-riżultati
tal-aġġustamenti tekniċi msemmija f’paragrafu 1 u
l-previżjonijiet ekonomiċi li fuqhom ikunu bbażati.
4.           Ma jista' jsir l-ebda
aġġustament tekniku ieħor dwar is-sena in kwistjoni, la matul
is-sena u lanqas bħala korezzjonijiet wara l-fatt fi snin sussegwenti.
Artikolu 5
Aġġustament tal-pakketti tal-politika tal-koeżjoni
1.
Fl-aġġustament tekniku tiegħu
għas-sena 2018, jekk jiġi stabbilit li l-Prodott Domestiku Gross
("PDG") kumulattiv ta' xi Stat Membru għas-snin 2014-2016 ikun
tbiegħed b'aktar minn +/- 5 % mill-PDG kumulattiv stmat fl-2011
għall-istabbiliment tal-pakketti tal-politika ta' koeżjoni
għall-Istati Membri għall-perjodu 2014-2020, il-Kummissjoni
għandha taġġusta l-ammonti allokati mill-fondi li
jappoġġjaw il-koeżjoni għall-Istat Membru kkonċernat
għal dak il-perjodu.
2.
L-effett nett totali, kemm jekk pożittiv kif
ukoll jekk negattiv, tal-aġġustamenti msemmija fil-paragrafu 1
ma jistax jaqbeż it-EUR 3 biljun.
3.
L-aġġustamenti meħtieġa
għandhom jitqassmu fi proporzjonijiet ugwali fuq is-snin 2018-2020 u
l-limiti massimi li jikkorrispondu magħhom tal-qafas finanzjarju
għandhom jiġu mmodifikati skont dan.
Artikolu 6
Aġġustamenti relatati mal-implimentazzjoni
Meta tinnotifika lill-Parlament Ewropew u
lill-Kunsill bir-riżultati tal-aġġustamenti tekniċi
tal-qafas finanzjarju, il-Kummissjoni għandha tippreżenta kwalunkwe
proposta għall-aġġustamenti għall-approprjazzjonijiet
totali għall-ħlasijiet li din tkun tqis bħala
meħtieġa, fid-dawl tal-implimentazzjoni, biex tkun żgurata
progressjoni bl-ordni fir-rigward tal-approprjazzjonijiet għall-impenji.
Id-deċiżjonijiet dwar dawn il-proposti għandhom jittieħdu
qabel l-1 ta’ Mejju tas-sena n.
Artikolu 7
Aġġustament
tal-Fondi Strutturali, il-Fond ta' Koeżjoni, il-Fond tal-Iżvilupp
Rurali u l-Fond Ewropew tas-Sajd.
1.
Fil-każ tal-adozzjoni wara
l-1 ta' Jannar 2014 ta' regoli jew programmi ġodda li
jiggvernaw il-Fondi Strutturali, il-Fond ta' Koeżjoni, il-Fond
tal-Iżvilupp Rurali u l-Fond Ewropew għas-Sajd, il-qafas finanzjarju
għandu jiġi aġġustat sabiex jittrasferixxi għal snin
sussegwenti, lil hinn mil-limiti tal-infiq relevanti, l-allokazzjonijiet mhux
użati fl-2014.
2.
L-aġġustament dwar it-trasferiment ta'
allokazzjoni mhux użata għas-sena 2014 għandu jiġi adottat
qabel l-1 ta' Mejju 2015.
Artikolu 8
Aġġustamenti marbuta ma’ defiċit eċċessiv tal-gvern
Fil-każ tat-tneħħija ta'
sospensjoni tal-impenji baġitarji li jirrigwardaw il-Fond ta'
Koeżjoni fil-kuntest ta' proċedura ta' defiċit
eċċessiv tal-gvern, il-Kunsill, f'konformità mat-Trattat u mal-att
bażiku relevanti, għandu jiddeċiedi dwar trasferiment ta’ impenji
sospiżi għas-snin ta’ wara. L-impenji sospiżi tas-sena n ma
jistgħux jerġgħu jidħlu fil-baġit ta’ wara s-sena n+2.
Artikolu 9
Reviżjoni tal-qafas finanzjarju
1.
F'każ ta' ċirkostanzi mhux previsti,
il-qafas finanzjarju jista' jiġi revedut f'konformità mal-limitu massimu
tar-riżorsi proprji stabbilit f'konformità
mad-[Deċiżjoni XXXX/XX/UE, Euratom].
2.
Kwalunkwe proposta għal reviżjoni
tal-qafas finanzjarju f'konformità mal-paragrafu 1 għandha tqis
il-potenzjal għar-riallokazzjoni tan-nefqa bejn il-programmi koperti
mill-intestatura kkonċernata bir-reviżjoni, b’referenza partikolari
għal kwalunkwe sottoutilizzazzjoni mistennija tal-approprjazzjonijiet.
Fejn ikun possibbli, ammont sinifikanti, f'termini assoluti u bħala
persentaġġ tan-nefqa l-ġdida ppjanata, għandu jkun
taħt il-limitu massimu eżistenti għall-intestatura.
3.
Kwalunkwe reviżjoni tal-qafas finanzjarju
f'konformità mal-paragrafu 1 għandha tqis il-possibilitajiet
għal kumpens għal kull żieda fil-limitu massimu għal
intestatura waħda bit-tnaqqis tal-limitu massimu għal oħra.
4.
Kwalunkwe reviżjoni fil-qafas finanzjarju
f'konformità mal-paragrafu 1 għandha żżomm relazzjoni
xierqa bejn l-impenji u l-ħlasijiet.
5.
L-aġġustamenti msemmija
fl-Artikolu 3(2), 6, 7, 8, 10, 11 u 16 ukoll jikkostitwixxu reviżjoni
tal-qafas finanzjarju.
Artikolu10
L-aġġustament tal-qafas finanazjarju fil-każ ta’ reviżjoni
tat-Trattati
Jekk isseħħ reviżjoni
tat-Trattat b'implikazzjonijiet baġitarji waqt il-qafas finanzjarju,
l-aġġustamenti meħtieġa għall-qafas finanzjarju
għandhom isiru skont dan.
Artikolu 11
L-aġġustament tal-qafas finanzjarju fil-każ ta' tkabbir u
tal-unifikazzjoni ta' Ċipru
Jekk Stati Membri ġodda jissieħbu
fl-Unjoni waqt il-perjodu kopert bil-qafas finanzjarju, il-qafas finanzjarju
għandu jkun aġġustat biex jitqiesu l-ħtiġijiet
tan-nefqa li jirriżultaw mill-eżitu tan-negozjati
għad-dħul.
Fil-każ tal-unifikazzjoni ta' Ċipru
matul il-perjodu kopert mill-qafas finanzjarju, dan tal-aħħar
għandu jiġi aġġustat sabiex iqis il-ftehim komprensiv dwar
il-problema ta' Ċipru u l-ħtiġijiet finanzjarji addizzjonali li
jirriżultaw mill-unifikazzjoni.
Artikolu12
Koperazzjoni interistituzzjonali fil-proċedura baġitarja
Il-Parlament Ewropew, il-Kunsill u
l-Kummissjoni (minn hawn 'il quddiem l-istituzzjonijiet) għandhom
jieħdu kwalunkwe miżura biex jiffaċilitaw il-proċedura
baġitarja annwali.
L-istituzzjonijiet għandhom jikkoperaw
b’rieda tajba matul il-proċedura bil-għan li jirrikonċiljaw
il-pożizzjonijiet tagħhom. L-Istituzzjonijiet għandhom
jikkoperaw permezz ta’ kuntatti interistituzzjonali xierqa biex isegwu
l-progress tax-xogħol u janalizzaw il-grad ta’ konverġenza fl-istadji
kollha tal-proċedura.
L-istituzzjonijiet għandhom jiżguraw
li l-kalendarji tax-xogħol rispettivi tagħhom ikunu kkoordinati kemm
jista' jkun sabiex ikun possibbli li l-proċedimenti jitwettqu b'manjiera
koerenti u konverġenti, u jwasslu għall-adozzjoni finali
tal-baġit.
Jistgħu jitlaqqgħu trilogi f’kull
stadju tal-proċedura u fil-livelli differenti tar-rappreżentazzjoni,
skont in-natura tad-diskussjoni mistennija. Kull istituzzjoni, f'konformità
mar-regoli ta’ proċedura tagħha, għandha taħtar
il-parteċipanti tagħha fil-laqgħat, tiddefinixxi l-mandat
tagħha għan-negozjati u tinforma lill-istituzzjonijiet l-oħra
bl-arranġamenti għal-laqgħat fi żmien adegwat.
Artikolu 13
Il-finanzjament tal-Politika Estera u ta’ Sigurtà Komuni
L-ammont totali tan-nefqa operattiva
tal-Politika estera u ta’ sigurtà komuni (minn issa ’l quddiem “il-PESK”)
għandha tiddaħħal kollha kemm hi f’kapitolu wieħed
tal-baġit, intitolat PESK. Dak l-ammont għandu jkopri
l-bżonnijiet reali prevedibbli, evalwati fil-qafas tal-istabbiliment
tal-abbozz tal-baġit, fuq il-bażi ta’ previżjonijiet imfassla
kull sena mir-Rappreżentant Għoli tal-Unjoni għall-Affarijiet
Barranin u l-Politika ta’ Sigurtà, u marġini raġonevoli
għall-azzjonijiet mhux previsti. L-ebda fondi ma jistgħu
jiddaħħlu f'riżerva.
Artikolu 14
Kontribuzzjoni għall-finanzjament ta' proġetti fuq skala kbira
Ammont massimu ta'
EUR 7 000 miljun fi prezzijiet tal-2011 għandu jkun
disponibbli għall-programmi Ewropej tan-navigazzjoni bis-satellita (EGNOS
u Galileo) mill-baġit tal-UE għall-perjodu 2014-2020.
Artikolu 15
Valutazzjoni ta' nofs it-terminu tal-implimentazzjoni tal-qafas finanzjarju
Fl-2016, il-Kummissjoni għandha
tippreżenta valutazzjoni tal-implimentazzjoni tal-qafas finanzjarju, bi
proposti relevanti fejn ikun neċessarju.
Artikolu 16
Tranżizzjoni lejn il-qafas finanzjarju li jmiss
Qabel l-1 ta’ Jannar 2018, il-Kummissjoni
għandha tippreżenta proposta għal qafas finanzjarju multiannwali
ġdid.
Jekk ma jiġi adottat l-ebda regolament
tal-Kunsill li jiddetermina qafas finanzjarju multiannwali ġdid qabel
il-31 ta' Diċembru 2020, il-limiti massimi u
d-dispożizzjonijiet l-oħra li jikkorrispondu għall-aħħar
sena tal-qafas finanzjarju eżistenti għandhom jiġu estiżi
sakemm jiġi adottat regolament li jiddetermina qafas finanzjarju
ġdid. Jekk Stati Membri ġodda jidħlu fl-Unjoni wara l-2020,
il-qafas finanzjarju estiż għandu, jekk meħtieġ, jiġi
aġġustat sabiex iqis ir-riżultati tan-negozjati tal-adeżjoni.
Artikolu 17
Dħul fis-seħħ
Dan ir-Regolament għandu jidħol
fis-seħħ fit-tielet jum wara dak tal-pubblikazzjoni tiegħu f' Il-Ġurnal
Uffiċjali tal-Unjoni Ewropea.
Dan ir-Regolament għandu jorbot
fl-intier tiegħu u jkun direttament applikabbli fl-Istati Membri kollha.
Magħmul fi ….
                                                                       Għall-Kunsill
                                                                       Il-President

ANNESS
Tabella
tal-Qafas Finanzjarju Multiannwali
[1]               Ftehim Interistituzzjonali dwar dixxiplina
baġitarja u titjib tal-proċedura baġitarja, iffirmat
mill-Parlament, il-Kunsill u l-Kummissjoni fid-29 ta’ Ġunju 1988, (ĠU
L 185, 15.7.1988, p.33).
[2]               Ftehim Interistituzzjonali
tas-17 ta' Mejju 2006 bejn il-Parlament Ewropew, il-Kunsill u
l-Kummissjoni dwar id-dixxiplina baġitarja u l-ġestjoni finanzjarja
tajba (ĠU C 139, 14.6.2006, p. 1).
[3]               COM(2010) 72 u COM(2010) 73
[4]               COM(2011) 500, 29.6.2011.
[5]               COM(2010) 185 finali
tas-27.4.2010, kapitolu 2 (paġni 4 sa 13).
[6]               COM(2010) 700 finali
tad-19.10.2010, b'mod partikolari t-taqsima 4.5 sa 4.7 (paġni 23
sa 25).
[7]               ĠU C , , p. .
[8]               ĠU C , , p. .
[9]               ĠU L 53, 23.2.2002,
p. 1
[10]             ĠU L 118, 12.5.2010,
p. 1.
[11]             ĠU L .
[12]             ĠU C …
[13]             ĠU L 311, 14.11.2002,
p. 3.
[14]             ĠU L 406,
30.12.2006, p. 1.
[15]             ĠU L , , p.


Avviż Legali Importanti

|

52010PC0012

Proposta għal regolament tal-Parlament Ewropew u tal-Kunsill li għandu x’jaqsam mal-kontribuzzjonijiet finanzjarji tal-Unjoni Ewropea lill-Fond Internazzjonali għall-Irlanda (2007-2010)  /* KUMM/2010/0012 finali - COD 2010/0004 */

	Brussel 5.2.2010KUMM(2010)12 finali2010/0004 (COD)Proposta għalREGOLAMENT TAL-PARLAMENT EWROPEW U TAL-KUNSILLli għandu x’jaqsam mal-kontribuzzjonijiet finanzjarji tal-Unjoni Ewropea lill-Fond Internazzjonali għall-Irlanda (2007-2010)MEMORANDUM TA’ SPJEGAZZJONIKUNTEST TAL-PROPOSTA-  Ir-raġunijiet u l-għanijiet tal-propostaL-Unjoni Ewropea pprovdiet kontribuzzjonijiet finanzjarji lill-Fond Internazzjonali għall-Irlanda (IFI) fl-1989. Għall-perjodu 2005 sa 2006 ntrabtu EUR 15-il miljun mill-baġit tal-Komunità għal kull waħda mis-snin 2005 u 2006 skont ir-Regolament tal-Kunsill (KE) Nru 177/2005 tal-24 ta' Jannar 2005 dwar kontribuzzjonijiet finanzjarji Komunitarji lill-Fond Internazzjonali għall-Irlanda[1]. Dan ir-Regolament skada fil-31 ta’ Diċembru 2006 u ġie sostitwit bir-Regolament tal-Kunsill (KE) Nru 1968/2006 tal-21 ta' Diċembru 2006 dwar kontribuzzjonijiet finanzjarji tal-Komunità lill-Fond Internazzjonali għall-Irlanda (2007-2010)[2]. Ir-regolament ġie adottat, bħar-regolamenti kollha ta’ qablu, fuq il-bażi tal-Artikolu 308 tat-Trattat li jistabbilixxi l-Komunità Ewropea.Il-Parlament Ewropew qies li r-regolament kellu jiġi adottat skont l-Artikolu 159§3 tat-Trattat li jistabbilixxi l-Komunità Ewropea (issa l-Artikolu 175 tat-Trattat dwar il-Funzjonament tal-Unjoni Ewropa) u nieda azzjoni għall-annullament[3] quddiem il-Qorti tal-Ġustizzja. Il-Qorti tat is-sentenza tagħha fit-3 ta’ Settembru 2009 u qatgħatha li ż-żewġ Artikoli 159§3 u 308 għandhom jintużaw bħala bażi legali u għalhekk annullat ir-Regolament tal-Kunsill (KE) Nru 1968/2006 u staqsiet lill-istituzzjonijiet biex jadottaw Regolament ta’ sostituzzjoni b’bażi legali doppja.Il-Kummissjoni Ewropea, f’konformità mad-deċiżjoni tal-Qorti, qed tippreżenta proposta ġdida għal Regolament.Meta mqabbla mar-regolament annullat, il-proposta għal regolament ġdid tirrifletti fil-premessi l-bażi legali doppja. L-artikoli kollha jibqgħu l-istess iżda l-Artikolu 12 jipprevedi l-applikazzjoni retroattiva tal-Artikolu 6 billi fir-regolament annullat l-artikolu msemmi kien jippermetti li titressaq strateġija ta’ għeluq lill-Kummissjoni sa Ġunju 2008. L-istrateġija ta’ għeluq tressqet tabilħaqq quddiem il-Kummissjoni u ġiet approvata.-  Il-Kuntest ĠeneraliIl-Fond Internazzjonali għall-Irlanda (IFI) twaqqaf fl-1986 sabiex jikkontribwixxi għall-implimentazzjoni tal-Artikolu 10(a) tal-Ftehim Anglo-Irlandiż tal-15 ta’ Novembru 1985 li jistabbilixxi li “ ż-żewġ gvernijiet għandhom jikkooperaw sabiex jippromwovu l-iżvilupp ekonomiku u soċjali ta dawk l-oqsma taż-żewġ partijiet tal-Irlanda li sofrew l-agħar konsegwenzi ta instabbiltà tal-aħħar snin, u se jikkunsidraw il-possibilità li jiżguraw appoġġ internazzjonali għal dan ix-xogħol ”.L-għanijiet tal-IFI huma "li jippromwovi avvanz soċjali u ekonomiku, u li jinkoraġġixxi kuntatt, djalogu u rikonċiljazzjoni bejn nazzjonalisti u unjonisti fl-Irlanda kollha"[4].Wara kontribuzzjonijiet inizjali mill-Istati Uniti u minn pajjiżi oħra, l-Unjoni Ewropea, waqt li għarfet li l-għanijiet tal-IFI kienu jirriflettu dawk li kienet qiegħda ssegwi hija nfisha, iddeċidiet li tagħti appoġġ prattiku lill-inizjattiva u bdiet tikkontribwixxi lill-IFI fl-1989. L-għoti ta’ fondi tal-KE llum jirrappreżenta madwar 58 % tal-kontribuzzjonijiet annwali tal-2008 lill-Fond u 40 % tal-kontribuzzjonijiet kumulattivi sal-lum. Il-Kummissjoni kienet irrappreżentata minn osservatur fil-laqgħat kollha tal-Bord tal-IFI mill-bidu tal-1989.L-isfond politiku tar-reġjun evolva matul is-snin. Fl-1994, il-gruppi ewlenin paramilitari ħabbru perjodi ta’ tregwa u f’April 1998, il-Ftehim ta’ Belfast (“tal-Ġimgħa l-Kbira”) fassal soluzzjoni politika għal proċess ta’ paċi, inkluża d-devoluzzjoni tas-setgħat lil Assemblea tal-Irlanda ta’ Fuq u Kumitat Eżekuttiv, li twaqqfu lejn tmiem l-1999. Minkejja dan, għad hemm livell sinifikanti ta’ okkorrenzi relatati mas-sigurtà b’motivazzjoni settarja u d-diviżjoni psikoloġika u fiżika bejn il-komunitajiet ewlenin qiegħda tikber. Għalkemm kien hemm progress konsiderevoli f’dawn l-aħħar għaxar snin il-fatt li d-devoluzzjoni ġiet sospiża f’erba’ okkażjonijiet jagħti xhieda tat-theddid u l-inċertezzi madwar il-proċess ta’ paċi fir-reġjun.F’dan il-kuntest, l-iżvilupp ekonomiku u soċjali bħala appoġġ tal-paċi u r-rikonċiljazzjoni fil-livell bażiku tas-soċjetà huwa proċess li jifrex fuq medda twila ta’ żmien.Il-Fond Internazzjonali rrikonoxxa li l-livell attwali ta’ appoġġ internazzjonali ma jistax jinżamm b’mod indefinit u ddeċieda li ma jfittixx kontribuzzjonijiet finanzjarji minn donaturi wara l-2010. Fl-2005 l-Fond wettaq reviżjoni tal-istrutturi u l-prijoritajiet tiegħu biex jiddefinixxi mill-ġdid il-missjoni tiegħu fid-dawl tar-realtajiet ġodda, u adotta qafas strateġiku li qed jiggwida l-Fond fl-aħħar fażi tal-attivitajiet tiegħu. Din l-istrateġija hija intitolata "Naqsmu dan l-Ispazju bejnietna" u hija qafas strateġiku għall-azzjoni għall-perjodu 2006 – 2010. Matul dan il-perjodu l-Fond qed jimmira lejn l-oqsma bl-akbar ħtieġa u qed ifittex li jiżgura li xogħlu jsir sostenibbli fuq medda itwal ta' żmien.-  Kwalunkwe dispożizzjonijiet eżistenti f'dan il-qasamMhux applikabbli-  Konsistenza ma’ linji politiċi oħraBħala strument li jwassal għal dan l-għan, l-IFI jikkomplementa l-azzjonijiet imwettqa mill-Programmi tal-UE għall-Paċi u r-Rikonċiljazzjoni fl-Irlanda ta' Fuq u fir-Reġjun fuq il-Fruntiera tal-Irlanda ("PEACE I" 1995-1999, "PEACE II" 2000-2006 u "PEACE III" 2007 - 2013).IR-RIżULTATI TAL-KONSULTAZZONIJIET MAL-PARTIJIET INTERESSATI U L-ISTIMI TAL-IMPATT-  KonsultazzjonijiietMhux applikabbli-  Ġbir u użu tal-kompetenzaSkont ir-Regolament tal-Kunsill (KE) Nru. 177/2005[5], ir-Regolament tal-Kunsill annullat kien tħejja fuq il-bażi tar-Rapport għall-Awtorità Baġitarja li jevalwa l-attivitajiet tal-IFI[6], li kien jakkompanjah. Ir-Rapport evalwa l-attivitajiet tal-Fond billi uża l-kompetenza tal-Kummissjoni fl-analiżi tat-tagħrif u d-dejta miġbura:-  mis-sorveljanza kontinwa tal-Fond mill-Kummissjoni-  minn żjajjar u minn spezzjonijiet ta’ proġetti mill-Kummissjoni matul il-laqgħat tal-Bord tal-IFI-  mill-ġestjoni tal-Fond u tal-proġetti-  mir-rapporti u mill-istudji pprovduti mill-FondIr-Rapport għaraf l-azzjonijiet ferm ta’ valur u pożittivi tal-IFI għall-appoġġ tal-paċi u r-rikonċiljazzjoni fir-reġjun u b’hekk it-twettiq tal-għanijiet tiegħu. Ir-rapport ikkonkluda li:“il-Kummissjoni temmen li l-għoti ta’ fondi wara l-2006 għandu jkun ipprovdut abbażi tal-osservazzjonijiet magħmula f’dan ir-rapport, li jista’ jkun rifless jew fir-Regolament tal-Kunsill fil-ġejjieni dwar il-kontribuzzjoni tal-KE lill-IFI, jew inkella permezz ta mezzi xierqa ta’ kooperazzjoni bejn il-Kummissjoni u l-IFI”.-  L-Istima tal-ImpattMinħabba l-fatt li dan huwa regolament ta’ sostituzzjoni biex jikkonforma ma’ deċiżjoni tal-Qorti li tikkonċerna l-għażla ta’ bażi legali u waqt li jitqies li l-ebda Artikolu tar-Regolament ma ġie emendat ma nħassx proporzjonali li titwettaq Stima tal-Impatt.L-ELEMENTI LEGALI TAL-PROPOSTA-  Il-Bażi LegaliL-Artikoli 175 u l-Artikolu 352(1) tat-Trattat dwar il-Funzjonament tal-Unjoni Ewropea,-  L-Għażla ta' strumentiL-istrument propost huwa Regolament biex jissostitwixxi r-Regolament annullat skont is-sentenza tal-Qorti.L-IMPLIKAZZJONIJIET GħALL-BAġITIl-proposta tipprevedi kontribuzzjonijiet mill-UE ta' EUR 15-il miljun fis-sena lill-IFI għal perjodu ta' erba' snin mill-2007 - 2010. Il-perjodu l-ġdid propost għandu għalhekk jintemm fl-2010, li għandu jaħbat mal-aħħar sena li matulha l-Fond se jkun qed ifittex il-kontribuzzjonijiet finanzjarji mid-donaturi.2010/0004 (COD)Proposta għalREGOLAMENT TAL-PARLAMENT EWROPEW U TAL-KUNSILLli għandu x’jaqsam mal-kontribuzzjonijiet finanzjarji tal-Unjoni Ewropea lill-Fond Internazzjonali għall-Irlanda (2007-2010)IL-PARLAMENT EWROPEW U L-KUNSILL TAL-UNJONI EWROPEA,Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 175 flimkien mal-Artikolu 352(1) tiegħu,Wara li kkunsidraw il-proposti mill-Kummissjoni Ewropea[7],Wara li kkunsidraw l-opinjoni tal-Kumitat tar-Reġjuni[8],Wara li kkunsidraw l-opinjoni tal-Kumitat Ekonomiku u Soċjali Ewropew[9],Wara t-trażmissjoni tal-proposta lill-Parlamenti nazzjonali,Waqt li jaġixxu skont il-proċeduri mfassla fl-Artikolu 294 u fl-Artikolu 352(1) tat-Trattat,Billi:(1) Il-Fond Internazzjonali għall-Irlanda (minn issa ’l quddiem “il-Fond”) twaqqaf fl-1986 bil-Ftehim tat-18 ta' Settembru 1986 bejn il-Gvern tal-Irlanda u l-Gvern tar-Renju Unit tal-Gran Brittanja u l-Irlanda ta' Fuq dwar il-Fond Internazzjonali għall-Irlanda (minn issa ’l quddiem “il-Ftehim”) sabiex jippromwovi avvanz soċjali u ekonomiku, u sabiex iħeġġeġ kuntatt, djalogu u rikonċiljazzjoni bejn nazzjonalisti u unjonisti mal-Irlanda kollha, fl-implimentazzjoni ta' wieħed mill-għanijiet speċifikati mill-ftehim Anglo-Irlandiż tal-15 ta' Novembru 1985.(2) L-Unjoni, waqt li tirrikonoxxi li l-għanijiet tal-Fond huma riflessjoni ta' dawk segwiti minnha stess, ipprovdiet kontribuzzjonijiet finanzjarji lill-Fond mill-1989 'l hawn. Għall-perjodu 2005 sal-2006 EUR 15-il miljun ntrabtu mill-baġit tal-Komunità għal kull waħda mis-snin 2005 u 2006 skont ir-Regolament tal-Kunsill (KE) Nru 177/2005 tal-24 ta' Jannar 2005 dwar kontribuzzjonijiet finanzjarji Komunitarji lill-Fond Internazzjonali għall-Irlanda[10]. Dak ir-Regolament skada fil-31 ta’ Diċembru 2006.(3) Il-valutazzjonijiet imwettqa skont l-Artikolu 5 tar-Regolament (KE) Nru 177/2005 kkonfermaw il-ħtieġa għal appoġġ ulterjuri għal attivitajiet tal-Fond, filwaqt li tissokta s-sinerġija ta’ tisħiħ ta’ għanijiet u koordinazzjoni mal-interventi tal-Fondi Strutturali, b’mod partikolari mal-Programm Speċjali għall-Paċi u r-Rikonċiljazzjoni fl-Irlanda ta’ Fuq u l-Pajjiżi Konfinali tal-Irlanda (minn issa ’l quddiem “il-programm PEACE”) imwaqqaf skont ir-Regolament tal-Kunsill (KE) Nru 1260/1999 tal-21 ta’ Ġunju 1999 li jistipula dispożizzjonijiet ġenerali dwar il-Fondi Strutturali[11].(4) Il-proċess ta' paċi fl-Irlanda ta' Fuq jeħtieġ kontinwazzjoni ta’ appoġġ mill-Unjoni lill-Fond, lil hinn mill-31 ta’ Diċembru 2006. Bħala rikonoxximent tal-isforz speċjali għall-proċess ta' paċi, il-programm PEACE ġie allokat appoġġ addizzjonali mill-Fondi Strutturali għall-perjodu 2007 sal-2013 skont il-paragrafu 22 tal-Anness II tar-Regolament tal-Kunsill (KE) Nru 1083/2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999[12].(5) Waqt il-laqgħa tiegħu fi Brussell fil-15 u s-16 ta’ Diċembru 2005, il-Kunsill Ewropew stieden lill-Kummissjoni sabiex tieħu l-passi meħtieġa bil-ħsieb ta’ appoġġ kontinwu tal-Komunità għall-Fond hekk kif dieħel fil-fażi finali ta’ xogħlu sa l-2010.(6) L-għan ewlieni ta' dan ir-Regolament hu li jappoġġja l-paċi u r-rikonċiljazzjoni permezz ta' firxa ta' attivitajiet usa' minn dawk koperti mill-Fondi Strutturali, u li jestendu lil hinn mill-ambitu tal-politika tal-Unjoni dwar il-koeżjoni ekonomika u soċjali.(7) Il-kontribuzzjonijiet tal-Unjoni lill-Fond għandhom jieħdu s-sura ta' kontribuzzjonijiet finanzjarji għas-snin 2007, 2008, 2009 u 2010, u b'hekk jintemmu fl-istess waqt li tintemm il-ħajja tal-Fond.(8) Fl-allokazzjoni tal-kontribuzzjonijiet tal-Unjoni, il-Fond għandu jagħti priorità lill-proġetti li min-natura tagħhom japplikaw bejn il fruntieri, jew madwar il-Komunità, b'tali mod li jikkumplementaw l-attivitajiet iffinanzjati mill-Programm PEACE għall-perjodu bejn l-2007 u l-2010.(9) Skont il-Ftehim, il-kontributuri finanzjarji kollha tal-Fond jipparteċipaw bħala osservaturi fil-laqgħat tal-Bord tal-Fond Internazzjonali għall-Irlanda.(10) Huwa essenzali li tiġi żgurata koordinazzjoni xierqa bejn l-attivitajiet tal-Fond u dawk iffinanzjati taħt il-Fondi Strutturali stabbiliti mill-Artikolu 175 tat-Trattat, b’mod partikolari l-programm PEACE.(11) Ammont finanzjarju ta' riferenza, fi ħdan it-tifsira tal-Punt 38 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar dixxiplina baġitarja u ġestjoni finanzjarja tajba[13] għandu jiddaħħal f'dan ir-Regolament għat-tul taż-żmien kollu tal-programm, mingħajr b'daqshekk ma jaffettwa s-setgħat tal-awtorita baġitarja kif definiti mit-Trattat.(12) L-ammont tal-kontribuzzjonijiet tal-Unjoni lill-Fond għandu jkun ta’ EUR 15-il miljun għal kull waħda mis-snin 2007, 2008, 2009, u 2010, espressi f'valuri attwali.(13) L-istrateġija tal-Fond imniedi għall-fażi finali tal-attivitajiet tiegħu (2006 - 2010) u intitolata "Naqsmu dan l-Ispazju bejnietna" tiffoka fuq erba' oqsma ewlenin: il-bini ta' pedamenti għal rikonċiljazzjoni fl-aktar komunitajiet marġinalizzati, il-bini ta' pontijiet għall-kuntatt bejn komunitajiet diviżi, progress lejn soċjetà aktar integrata u li jitħalla patrimonju. Konsegwentement, l-għan aħħari tal-Fond u ta' dan ir-Regolament huwa li jinkoraġġixxi r-rikonċiljazzjoni inter-komunitarja.(14) L-appoġġ tal-Unjoni għandu jikkontribwixxi biex isaħħaħ is-solidarjetà bejn l-Istati Membri u bejn il-popli tagħhom.(15) L-Għajnuna mill-Fond għandha titqies bħala waħda effettiva fuq il-bażi unika tal-grad sa fejn jirnexxielha tiġġenera titjib ekonomiku u soċjali sostenibbli u ma tintużax bħala sostitut għal infiq ieħor pubbliku jew privat.(16) Ir-Regolament tal-Kunsill (KE) Nru 1968/2006 tal-21 ta’ Diċembru 2006 li għandu x’jaqsam mal-kontribuzzjonijiet finanzjarji tal-Komunità lill-Fond Internazzjonali għall-Irlanda (mill-2007 sal-2010)[14] stabilixxa l-ammont ta’ referenza finanzjarja għall-implimentazzjoni tal-Fond għall-perjodu mill-2007 sal-2010.(17) Fis-sentenza tagħha tat-3 ta’ Settembru 2009 fil-Kawża C-166/07 ( Il-Parlament Ewropew v il-Kunsill u l-Kummissjoni )[15] il-Qorti tal-Ġustizzja tal-Komunitajiet Ewropej annullat ir-Regolament (KE) Nru 1968/2006 billi kien imsejjes biss fuq l-Artikolu 308 tat-Trattat li jistabbilixxi l-Komunità Ewropea, waqt li ddeċidiet li kemm it-tielet paragrafu tal-Artikolu 159 tat-Trattat li jistabbilixxi l-Komunità Ewropea kif ukoll l-Artikolu 308 tat-Trattat li jistabbilixxi l-Komunità Ewropea kienu l-bażi legali xierqa. Madankollu, il-Qorti ddeċidiet ukoll li l-effetti tar-Regolament (KE) Nru 1968/2006 kienu nżammu sad-dħul fis-seħħ, waqt perjodu raġjonevoli, ta’ regolament ġdid adottat fuq bażi legali xierqa u li l-annullament tar-Regolament (KE) Nru 1968/2006 m’għandux jaffettwa l-validità tal-ħlasijiet li saru jew il-garanziji mogħtija skont dan ir-Regolament,ADOTTAW DAN IR-REGOLAMENT:Artikolu 1L-ammont ta’ referenza finanzjarja għall-implimentazzjoni tal-Fond Internazzjonali għall-Irlanda (minn issa ’l quddiem “il-Fond”) għall-perjodu 2007-2010 għandu jkun ta’ EUR 60 miljun.L-approprjazzjonijiet annwali għandhom ikunu awtorizzati mill-awtorità baġitarja fi ħdan il-limitu tal-qafas finanzjarju.Artikolu 2Il-kontribuzzjonijiet għandhom jintużaw mill-Fond skont il-Ftehim tat-18 ta’ Settembru 1986 bejn il-Gvern tal-Irlanda u l-Gvern tar-Renju Unit tal-Gran Brettanja u l-Irlanda ta’ Fuq f’dak li għandu x’jaqsam mal-Fond Internazzjonali għall-Irlanda (minn issa 'l quddiem “il-Ftheim”).Fl-allokazzjoni tal-kontribuzzjonijiet il-Fond għandu jagħti prijorità lill-proġetti ta' natura transkonfinali jew transkomunitarja, b'tali mod li jikkomplementa l-attivitajiet finanzjati mill-Fondi Strutturali, u speċjalment dawk tal-Programm PEACE li jopera fl-Irlanda ta' Fuq u l-Pajjiżi Konfinali tal-Irlanda (minn issa ’l quddiem “il-Programm PEACE”).Il-kontribuzzjonijiet għandhom jintużaw b'tali mod li jwasslu għal titjib ekonomiku u soċjali sostenibbli fl-oqsma kkonċernati. M'għandhomx jintużaw bħala sostitut għal infiq ieħor pubbliku jew privat.Artikolu 3Il-Kummissjoni għandha tirrappreżenta lill-Unjoni bħala osservatur waqt il-laqgħat tal-Bord tal-Fond.Il-Fond għandu jkun rappreżentat bħala osservatur fil-laqgħat tal-Kumitat ta’ Sorveljanza tal-programm PEACE, u f'interventi oħrajn tal-Fondi Strutturali skont kif ikun xieraq.Artikolu 4Il-Kummissjoni għandha, f’kooperazzjoni mal-Bord tal-Fond, tiddetermina proċeduri adattati sabiex trawwem il-koordinazzjoni fil-livelli kollha bejn il-Fond u l-awtoritajiet ta’ ġestjoni u l-korpi ta’ implimentazzjoni mwaqqfa taħt l-interventi kkonċernati tal-Fondi Strutturali, b’mod partikolari taħt il-programm PEACE.Artikolu 5Il-Kummissjoni għandha, f’kooperazzjoni mal-Bord tal-Fond, tiddetermina proċeduri adattati ta’ pubbliċità u tagħrif sabiex jirreklamaw il-kontribuzzjonijiet tal-Komunità għall-proġetti ffinanzjati mill-Fond.Artikolu 6Mhux aktar tard mit-30 ta’ Ġunju 2008, il-Fond għandu jippreżenta lill-Kummissjoni l-istrateġija tiegħu għall-għeluq tal-attivitajiet tal-Fond, inklużi:(a) pjan ta’ azzjoni bi ħlasijiet ipproġettati u data mbassra ta’ konklużjoni;(b) proċedura ta’ tħollija mill-impenji;(c) it-trattament ta’ kwalunkwe ammont residwu u imgħax imħallas waqt l-għeluq tal-Fond.Il-ħlasijiet sussegwenti lill-Fond huma kondizzjonali fuq l-approvazzjoni tal-Kummissjoni tal-istrateġija tal-għeluq. Jekk l-istrateġija tal-għeluq ma tiġix ippreżentata sat-30 ta' Ġunju 2008, il-ħlasijiet lill-Fond għandhom jiġu interrotti sakemm tasal l-istrateġija.Artikolu 71. Il-Kummissjoni għandha tamministra l-kontribuzzjonijiet.Suġġetta għall-paragrafu 2, il-kontribuzzjoni annwali għandha titħallas bin-nifs kif ġej:(a) l-ewwel ħlas bil-quddiem ta' 40 % għandu jsir wara li l-Kummissjoni tkun irċiviet il-garanzija, iffirmata mill-President tal-Bord tal-Fond, li tiddikjara li l-Fond għandu jikkonforma mal-kondizzjonijiet tal-għotja tal-kontribuzzjoni stipulati f’dan ir-Regolament;(b) it-tieni ħlas bil-quddiem ta' 40 % għandu jsir sitt xhur wara;(c) ħlas finali ta' 20 % għandu jsir wara li l-Kummissjoni tkun irċiviet u aċċettat ir-rapport annwali tal-attivitajiet tal-Fond u l-kontijiet verifikati tas-sena inkwistjoni.2. Qabel ma tħallas pagament il-Kummissjoni se twettaq valutazzjoni tal-ħtiġijiet finanzjarji tal-Fond fuq il-bażi tal-bilanċ tal-kontanti tal-Fond fiż-żmien skedat għal kull ħlas. Jekk wara l-valutazzjoni, il-ħtiġijiet finanzjarji tal-Fond ma jiġġustifikawx ħlas ta’ wieħed minn dawn il-pagamenti, il-ħlas ikkonċernat għandu jiġi sospiż. Il-Kummissjoni għandha tirrivedi d-deċiżjoni abbażi ta' tagħrif ġdid mogħti mill-Fond u għandha tkompli bil-ħlasijiet hekk kif dawn ikunu kkunsidrati ġustifikati.Artikolu 8Kontribuzzjoni mill-Fond tista’ tiġi allokata għal operazzjoni li tirċievi jew li għandha tieħu għajnuna finanzjarja taħt l-intervent tal-Fondi Strutturali fil-każ biss li jekk it-total ta’ din l-għajnuna finanzjarja flimkien ma' 40 % tal-kontribuzzjoni mill-Fond, ma jaqbiżx il-75 % tal-ispejjeż totali eliġibbli tal-attività.Artikolu 9Għandu jitressaq rapport finali lill-Kummissjoni sitt xhur qabel id-data tal-konklużjoni mbassra fl-istrateġija għall-għeluq fil-punt (a) tal-ewwel paragrafu tal-Artikolu 6 jew sitt xhur wara l-aħħar ħlas tal-Unjoni, skont liema minnhom isseħħ l-ewwel, u għandu jinkludi t-tagħrif kollu meħtieġ li għandu jippermetti lill-Kummissjoni tevalwa l-implimentazzjoni tal-għajnuna u l-milja tal-għanijiet.Artikolu 10L-aħħar sena ta' kontribuzzjoni għandha titħallas wara l-analiżi tal-ħtiġijiet finanzjarji msemmija fl-Artikolu 7(2) u sakemm il-prestazzjoni tal-Fond tirrispetta l-istrateġija għall-għeluq prevista fl-Artikolu 6.Artikolu 11Id-data finali ta' eliġibbiltà tan-nefqa hija l-31 ta' Diċembru 2013.Artikolu 12Dan ir-Regolament għandu jidħol fis-seħħ fil-[...] jum wara dak tal-pubblikazzjoni tiegħu f' Il-Ġurnal Uffiċjali tal-Unjoni Ewropea .L-Artikolu 6 għandu japplika mill-1 ta' Jannar 2007.Dan ir-Regolament jiskadi fil-31 ta' Diċembru 2010.Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.Magħmul fi Brussell, [...]Għall-Parlament Ewropew Għall-KunsillIl-President Il-President […] […]  DIKJARAZZJONI FINANZJARJA LEĠIŻLATTIVAIl-Qasam ta’ Politika: REGIO L-Attività: Azzjonijiet reġjonali oħra |IT-TITOLU TAL-AZZJONI: KONTRIBUZZJONIJIET TAL-UNJONI LILL-FOND INTERNAZZJONALI GħALL-IRLANDA (2007-2010) * |1. LINJA/I TAL-BAĠIT + INTESTATURA/I13.03.122. ĊIFRI GLOBALI2.1. Allokazzjoni totali għall-azzjoni (il-Parti B): EUR 60 miljun għall-impenji2.2. Il-perjodu tal-applikazzjoni: 2007-20102.3. L-Istima multiannwali ġenerali tan-nefqa:(a) Skeda ta' approprjazzjonijiet għall-impenji/approprjazzjonijiet għall-ħlasijiet (intervent finanzjarju) ( ara l-punt 6.1.1 )EU miljuni (sa tliet ċifri wara l-punt deċimali )Sena [n] 2007 | [n+1] 2008 | [n+2] 2009 | [n+3] 2010 | [n+4] | [n+5 u s-sena ta’ wara] | Total |Impenji | 15 | 15 | 15 | 15 | 60 |Ħlasijiet | 15 | 15 | 15 | 15 | 60 |(b) Għajnuna teknika u amministrattiva u nefqa ta' appoġġ (ara l-punt 6.1.2)Impenji |Ħlasijiet |Subtotal a+b |Impenji | 15 | 15 | 15 | 15 | 60 |Ħlasijiet | 15 | 15 | 15 | 15 | 60 |(c) Impatt finanzjarju globali ta' riżorsi umani u nefqa amministrattiva oħra (ara l-punti 7.2 u 7.3)Impenji/ħlasijiet | 0,042 | 0,042 | 0,042 | 0,042 |TOTAL a+b+c |Impenji | 15,042 | 15,042 | 15,042 | 15,042 | 60,168 |Ħlasijiet | 0,042 | 0,042 | 15,042 | 15,042 | 15 | 15 | 60,168 |2.4. Kompatibbiltà mal-programmazzjoni finanzjarja u l-perspettiva finanzjarjaIl-proposta hija kumpatibbli mal-ipprogrammar finanzjarju eżistenti.2.5. Impatt finanzjarju fuq id-dħul:Il-proposta m’għandhiex implikazzjonijiet finanzjarji (tinvolvi aspetti tekniċi li jirrigwardaw l-implimentazzjoni ta’ miżura)3. KARATTERISTIĊI TAL-BAĠITTip ta’ nfiq | Ġdida | Kontribuz-zjoni tal-EFTA | Kontribuzzjonijiet minn pajjiżi applikanti | Intestatura fil-perspettiva finanzjarja |Mhux obbligatorju. | Differenti | LE | LE | LE | 1A |4. BAŻI LEGALIL-Artikoli 352(1) u 175 tat-Trattat5. DESKRIZZJONI U ĠUSTIFIKAZZJONIJIET5.1. Ħtieġa għall-intervent tal-Unjoni5.1.1. Għanijiet imfittxijaL-inkoraġġiment tal-kuntatt, id-djalogu u r-rikonċiljazzjoni bejn in-nazzjonalisti u l-unjonisti madwar l-Irlanda u l-promozzjoni tal-avvanz ekonomiku u soċjali taż-żewġ komunitajiet.5.1.2. Raġunijiet għall-operazzjoniL-Unjoni Ewropea, waqt li tirrikonoxxi li l-għanijiet tal-Fond huma riflessjoni ta' dawk segwiti minnha stess, ipprovdiet kontribuzzjonijiet finanzjarji lill-Fond biex tappoġġa l-proċess ta’ paċi mill-1989 'l hawn. Sa issa l-UE pprovdiet EUR 289 miljun lill-Fond.Waqt il-laqgħa tiegħu fi Brussell fil-15 u s-16 ta’ Diċembru 2005, il-Kunsill Ewropew sejjaħ lill-Kummisjoni biex tieħu l-passi meħtieġa bl-għan li jitkompla l-appoġġ tal-UE għall-Fond hekk kif dan jidħol fl-aħħar fażi kruċjali tax-xogħol tiegħu sas-sena 2010, l-aħħar sena li fiha l-Fond se jifittex il-kontribuzzjonijiet finanzjarji mid-donaturi tiegħu.Il-kontinwazzjoni ta’ din il-kontribuzzjoni għal erba' snin oħra sa tmiem il-ħajja tal-IFI turi l-appoġġ ċar tal-UE għall-proċess ta’ paċi fl-Irlanda ta’ Fuq.5.2. L-azzjoni maħsuba u l-arranġamenti tal-intervent baġitarju-  L-inkoraġġiment tal-kuntatt, id-djalogu u r-rikonċiljazzjoni bejn in-nazzjonalisti u l-unjonisti madwar l-Irlanda u l-promozzjoni tal-avvanz ekonomiku u soċjali taż-żewġ komunitajiet.-  Il-Fond prinċipalment jopera mill-Irlanda ta’ Fuq u fir-Reġjun tal-Fruntiera tal-Irlanda; huwa jikkonċentra fuq żoni li inħatru bħala żvantaġġati.-  Għal analiżi dettaljata tal-attivitajiet tal-Fond, ara r-rapport tal-Kummissjoni COM(2006) 563 tat-12 ta’ Ottubru 2006.5.3. Metodi ta' implimentazzjoniĠestjoni konġunta ma’ organizzazzjonijiet internazzjonali.Soġġetta għal valutazzjoni tal-ħtiġijiet finanzjarji tal-Fond, il-kontribuzzjoni annwali għandha tiġi mħallsa bin-nifs kif ġej: l-ewwel ħlas bil-quddiem ta’ 40 % għandu jsir wara li l-Kummissjoni tkun irċeviet il-garanzija, iffirmata mill-President tal-Bord tal-Fond b’konformità mar-Regolament tal-Kunsill; it-tieni pagament bil-quddiem ta’ 40 % għandu jsir sitt xhur wara u ħlas finali ta’ 20 % jsir wara li l-Kummissjoni tkun irċeviet u aċċettat ir-rapport anwali tal-attivitajiet tal-Fond u l-kontijiet verifikati tas-sena inkwistjoni.6. L-IMPATT FINANZJARJU6.1. L-impatt finanzjarju totali fuq il-Parti B - (fuq il-perjodu kollu ta' programmazzjoni)6.1.1. Intervent finanzjarjuImpenji (f' EUR miljun sa tliet ċifri deċimali)Analiżi | [Is-sena n] 2007 | [n+1] 2008 | [n+2] 2009 | [n+3] 2010 | [n+4] | [n+5 u s-snin ta’ wara] | Total |Azzjoni 1 | 15 | 15 | 15 | 15 | 60 |Azzjoni 2 |eċċ. |TOTAL | 15 | 15 | 15 | 15 | 60 |6.1.2. Għajnuna teknika u amministrattiva, spejjeż ta' appoġġ u spejjeż għall-IT (approprjazzjonijiet għall-impenji)Mhux applikabbli.6.2. Il-kalkolu tal-ispejjeż skont il-miżura maħsuba fil-Parti B (fuq il-perjodu kollu ta' programmazzjoni)Mhux applikabbli.7. L-IMPATT FUQ IN-NEFQA MARBUTA MAL-PERSUNAL U L-AMMINISTRAZZJONI7.1. Impatt fuq ir-riżorsi umaniTipi ta' kariga | Persunal li għandu jkun assenjat għall-ġestjoni tal-azzjoni bl-użu ta' riżorsi eżistenti u/jew addizzjonali | Total | Deskrizzjoni tal-ħidmiet li ġejjin mill-azzjoni |Għadd ta’ karigi permanenti | Għadd ta' karigi temporanji |Uffiċjali jew persunal temporanju | A B C | 0,2 0,1 | 0,2 0,1 | Jekk huwa meħtieġ, deskrizzjoni aktar dettaljata tax-xogħlijiet tista’ tiġi annessa |Riżorsi umani oħrajn |Total | 0,3 | 0,3 |7.2. Impatt finanzjarju globali tar-riżorsi umaniTip ta’ riżorsi umani | Ammont (EUR) | Metodu ta' kalkolu * |Uffiċjali Persunal temporanju | 32400 | 0,3 * EUR 108000 |Riżorsi umani oħrajn (speċifika l-linja ta’ baġit) |Total | 32400 |Il-ħtiġijiet għal riżorsi umani u amministrattivi għandhom ikunu koperti fi ħdan l-allokazzjoni li tista’ tingħata lid-DĠ responsabbli għall-ġestjoni fil-qafas tal-proċedura annwali ta' allokazzjoni fid-dawl tal-limitazzjonijiet baġitarji.7.3. Nefqa amministrattiva oħra li tirriżulta mill-azzjoniLinja baġitarja (in-numru u l-intestatura) | Ammont f’EUR | Metodu ta’ kalkolu |L-allokazzjoni globali (Titolu A7) A0701 –Missjonijiet A07030 –Laqgħat A07031 – Kumitati obbligatorji A07032 - kumitati mhux obbligatorji A07040 – Konferenzi A0705 – Studji u konsultazzjonijiet Infiq ieħor (speċifika) Verifika finanzjarja | 8000 1600 | EUR 800 * 10 p.a. (medja ta’ ħames missjonijiet ta’ jumejn kull waħda) EUR 800 * 2 p.a. |Sistemi ta' informazzjoni (A-5001/A-4300) |Infiq ieħor – Parti A (speċifika) |Total | 9600 |L-ammonti jirrappreżentaw in-nefqa totali għal tnax-il xahar.I. Total annwali (7.2 + 7.3) II. Tul tal-azzjoni III. Spiża totali tal-azzjoni (I x II) | EUR 42000 erba’ snin EUR 168000 |8. SEGWITU U VALUTAZZJONI8.1. Arranġamenti għas-segwituIl-Kummissjoni se tissorvelja l-attivitajiet tal-Fond permezz tal-preżenza kontinwa tagħha fil-Bord bħala osservatur u tirċievi d-dokumenti tal-laqgħat tal-Kumitat ta' Konsultazzjoni tal-IFI. Aktar minn hekk l-operazzjonijiet tal-Fond huma kkontrollati mis-servizzi ta’ verifika finanzjarja u kontroll tad-DĠ REGIO. L-indikaturi tar-riżultat ikunu l-għadd u l-valur tal-proġetti approvati mill-IFI.Ta’ kull sena l-IFI jgħaddi l-kontijiet annwali tiegħu u r-rapport ta’ attività lill-Kummissjoni u din trid tkun sodisfatta bihom sabiex jitkomplew il-pagamenti lill-Fond. Barra minn dan, il-pagamenti lill-Fond huma suġġetti ukoll għal stima tal-bżonnijiet finanzjarji tal-Fond li għandha ssir mill-Kummissjoni abbażi tal-bilanċ ta’ kontanti tal-Fond fiż-żmien li fih huwa skedat li jsir kull pagament.Minħabba li l-Fond ixolji fi tmiem l-2010, ġie mitlub iressaq l-istrateġija tiegħu dwar it-tmiem tal-attivitajiet tal-Fond lill-Kummissjoni u l-ħlasijiet sussegwenti lill-Fond huma kkondizzjonati mill-approvazzjoni tal-Kummissjoni tal-istrateġija msemmija. Din l-Istrateġija ġiet approvata mill-Kummissjoni f’Settembru 2009. Bħala parti mill-pakkett ta’ għeluq, il-Fond se jressaq it-tagħrif kollu meħtieġ biex il-Kummissjoni tkun tista’ tevalwa l-implimentazzjoni tal-għajnuna u t-twettiq tal-għanijiet.8.2. ValutazzjoniGħal valutazzjoni tal-attivitajiet tal-Fond, ara r-rapport tal-Kummissjoni COM(2006) 563 tat-12 ta’ Ottubru 2006..9. MIŻURI KONTRA L-FRODIIl-Kummissjoni hija rrappreżentata fil-Bord tal-Fond u l-kontribuzzjoni annwali finali titħallas biss wara li jaslu u jiġu aċċettati ir-rapport annwali u l-kontijiet verifikati tal-Fond. Aktar minn hekk l-attivitajiet tal-Fond huma kkontrollati mis-servizzi ta’ verifika finanzjarja u ta’ kontroll tad-DĠ REGIO.[1] ĠU L 30, 03.02.2005, p. 1-3.[2] ĠU 2006 L409, p. 86[3] Il-Kawża C-166/07[4] Il-Ftehim bejn il-Gvern tar-Renju Unit tal-Gran Brittanja u tal-Irlanda ta’ Fuq u l-Gvern tal-Irlanda fir-rigward tal-Fond Internazzjonali għall-Irlanda, tat-18 ta’ Settembru 1986 (emendat l-aħħar fl-10 ta’ Ottubru 2000) ; Serje tat-Trattati tar-Renju Unit Nru 58 (1987) Cm 266 / Ir-Repubblika tal-Irlanda Nru 1 (1986) Cmnd 9908.[5] ĠU L 30, 03.02.2005, p. 1-3.[6] COM(2006) 563, 12.10.2006.[7] ĠU C […][8] ĠU C […][9] ĠU C […][10] ĠU L 30, 3.2.2005, p. 1.[11] ĠU L 161, 26.6.1999, p. 1.[12] ĠU L 210, 31.7.2006, p. 25.[13] ĠU C 139, 14.6.2006, p. 1.[14] ĠU L 409, 30.12.2006, p. 86.[15] Għadha mhix ippubblikata.